Trump: Existuje šanca na obchodnú dohodu USA a Číny

Čína privíta amerického ministra financií Stevena Mnuchina, ktorý sa usiluje vyriešiť napätý obchodný spor.

WASHINGTON. Americký prezident Donald Trump v utorok (24.4.) uviedol, že Spojeným štátom sa pravdepodobne podarí dosiahnuť dohodu s Čínou o obchode. Predstavitelia oboch strán budú o tom rokovať v nasledujúcich dňoch. Čína uviedla, že privíta na návšteve amerického ministra financií Stevena Mnuchina, ktorý sa usiluje vyriešiť napätý obchodný spor medzi dvoma najväčšími svetovými ekonomikami. Ten vyvolalo uvalenie ciel na dovoz ocele a hliníka do USA minulý mesiac. Peking prijal odvetné opatrenia, na čo Trump pohrozil ďalšími clami pre Čínu. To vyvolalo obavy z obchodnej vojny medzi oboma krajinami. "Čína to berie vážne, aj my to berieme vážne," povedal Trump novinárom a dodal, že Mnuchin cestuje do Číny ako súčasť delegácie, o ktorú požiadal Peking. "Máme veľmi dobrú šancu na dohodu." Trump to vyhlásil v Bielom dome po stretnutí s francúzskym prezidentom Emmanuelom Macronom. Uviedol tiež, že Spojené štáty sa zúčastňujú na vážnych obchodných rozhovoroch s Európskou úniou a dodal, že obchodné vzťahy medzi USA a Francúzskom sú veľmi dobré. Trump zároveň vyhlásil, že rokovania s Mexikom a Kanadou o novej Severoamerickej dohode o voľnom obchode (Nafta) prebiehajú "veľmi pekne".


LA povolalo Budaja do prvého tímu, Quick sa opäť zranil

Nie je jasné, ako dlho bude brankárska jednotka Kings pauzovať.

LOS ANGELES. Slovenský hokejový brankár Peter Budaj je späť v prvom tíme tímu zámorskej NHL Los Angeles Kings. Vedenie klubu ho povolalo z farmy Ontario Reign v AHL po tom, čo sa opäť zranil Jonathan Quick. Ten už v prebiehajúcej sezóne vynechal päť zápasov pre zranenie v dolnej časti tela. Ako informuje portál tsn.ca, tentokrát by malo ísť o iný problém a nie je jasné, ako dlho bude Quick pauzovať. Pri jeho prvej absencii pôsobil v úlohe jednotky počas piatich duelov Jack Campbell. Budaj sa dostal do bránky jediný raz, keď ho v súboji s Ottawou vystriedal za stavu 1:4, kryl 10 striel a inkasoval jeden gól. Tridsaťšesťročný Slovák odohral v prebiehajúcej sezóne za Ontario tri zápasy. Campbell by mal pravdepodobne nastúpiť do bránky aj v nedeľňajšom domácom zápase LA s New Yorkom Rangers.


Na východe Poľska evakuujú tisíce ľudí, objavili bombu z vojny

Pre nevybuchnutú bombu z čias druhej svetovej vojny musí opustiť svoje domovy asi 10-tisíc ľudí.

VARŠAVA. Približne 10.000 ľudí v nedeľu evakuujú na východe Poľska pre nález 500-kilogramovej nevybuchnutej bomby z čias druhej svetovej vojny. Tamojšie úrady zároveň na tento deň nariadili aj dočasné uzatvorenie cesty vedúcej do Bieloruska, aby nálož mohli odstrániť, informovala o tom agentúra AP. Poltonovú nemeckú bombu objavili už vo štvrtok večer počas prác na ceste v meste Bialystok ležiacom približne 190 kilometrov severovýchodne od metropoly Varšava. Tamojšie úrady uviedli, že evakuácia sa bude týkať zhruba 10.000 osôb žijúcich vo vzdialenosti 1,35 kilometra od miesta nálezu. Z domovov ich v nedeľu ráno odvezú autobusmi, pričom vrátiť sa budú môcť až podvečer. Bombu ženisti prevezú do vojenského priestoru, kde ju zneškodnia.


Český expremiér Sobotka navštívil Čínu

Sobotkovu cestu dávajú do súvislosti s čínskou CEFC.

PRAHA. Český expremiér Bohuslav Sobotka (ČSSD) sa stiahol z vysokej politiky a nevyjadruje sa ani k aktuálnym udalostiam. V auguste však navštívil Čínu, kde rokoval s predstaviteľmi tamojšej diplomacie, informoval server Neovlivní.cz. Sobotkovu cestu dáva do súvislosti s čínskou spoločnosťou CEFC, ktorá má blízko k prezidentovi Milošovi Zemanovi. Bývalý premiér potvrdil vo štvrtok cestu aj spravodajskému portálu Novinky.cz. Sobotka povedal, že "ako súkromník bol v Pekingu privátne, ale ako bývalý premiér cestu, prirodzene, koordinoval a konzultoval s českou ambasádou a navštívil aj niektoré čínske inštitúcie". Spoločnosť CEFC má blízko k prezidentovi Zemanovi a podľa serveru Neovlivní.cz pre ňu pracuje Sobotkov osobný priateľ Radek Pokorný. Expremiéra prijal námestník čínskeho ministra zahraničných vecí Wang Čchao a čínska diplomacia následne oznámila, že rokovali o projekte novej hodvábnej cesty. Sobotka rokoval tiež s bývalým starostom Pekingu a súčasným predstaviteľom Výskumného strediska pre štátny rozvoj Wang A-šunom. Podľa strediska sa ich diskusia týkala rozvoja digitálnych technológií v Číne. Na serveri čínskeho ministerstva zahraničných vecí sa uvádza, že námestník ministra Wang Čchao prijal v júli aj kancelára prezidenta Zemana, Vratislava Mynářa. Ich rozhovor sa sústreďoval na dvojstranné vzťahy, doplnil informácie portál Novinky.cz.


Obranca Hovorka bude Slavii chýbať minimálne pol roka

Reprezentačný obranca sa zranil vo víkendovom dueli v Plzni.

PRAHA. Český futbalový majster Slavia Praha sa bude musieť šesť až osem mesiacov zaobísť bez stopéra Davida Hovorku. Reprezentačný obranca sa zranil vo víkendovom dueli v Plzni, keď si roztrhol predný krížny väz v kolene a už v utorok ho čaká operácia. Informoval o tom klubový web. V súboji prvých dvoch tímov českej ligy vyhrala v nedeľu Slavia na ihrisku Viktorie Plzeň 1:0. "Zošívaní" v súťaži stále neokúsili trpkosť prehry a pred Plzňou majú v tabuľke náskok 9 bodov.


Syn zavraždeného Kim Čong-nama vo videu ďakuje za ochranu

SOUL. Mladý muž, ktorý sa predstavil ako syn zavraždeného Kim Čong-nama, nevlastného brata vodcu KĽDR, sa prostredníctvom videozáznamu poďakoval neznámej skupine za svoju ochranu. Video v trvaní 40 sekúnd zverejnil v stredu server YouTube na kanáli organizácie Cheollima Civil Defence (CCD). Juhokórejské tajné služby potvrdili, že mladík je skutočne Kimovým synom, ktorý sa volá Kim Han-sol. Ide teda o prvé verejné vyjadrenie člena Kimovej rodiny od vraždy spáchanej 13. februára na letisku v malajzijskom Kuala Lumpure. Kim Han-sol sa na videozázname po anglicky predstavuje, hovorí, že pochádza zo Severnej Kórey a je členom rodiny Kimovcov. Ukazuje na kameru svoju severokórejský diplomatický pas, aby potvrdil svoju identitu. Strana, na ktorej sú detaily o jeho totožnosti, je však dodatočne prekrytá čiernym štvorcom. Mladý muž tiež uvádza, že jeho otca pred niekoľkými dňami zavraždili. Dodáva, že momentálne je so svojou matkou a sestrou. Po tom, ako povie: "Sme veľmi vďační...", sa zvuk preruší, aj keď podľa obrazu Kim stále hovorí. Zvuk sa následne obnoví a záznam sa končí Kimovou vetou: "Dúfame, že čoskoro bude lepšie". Kim Han-sol má 21 rokov, údajne študoval na parížskom Inštitúte politických štúdií (IEP) a so svojimi rodičmi žil v exile v Čínou spravovanom regióne Macao. Od smrti Kim Čong-nama sa so sestrou a matkou zdržiava na neznámom mieste. Ochranu pozostalým po Kim Čong-namovi poskytuje skupina Cheollima Civil Defence (CCD), ktorá sa k tomu priznala uplynulú sobotu na svojej internetovej stránke. Spresnila, že reagovala na urgentnú žiadosť, po ktorej sa uskutočnilo stretnutie s rodinou; následne boli tri osoby presunuté na bližšie nešpecifikované bezpečné miesto. "Toto je prvé a posledné vyhlásenie k tejto veci," upozornila CCD. Skupina sa ešte poďakovala "za humanitárnu pomoc pre túto rodinu", pričom konkrétne spomenula Holandsko, Čínu, USA a štvrtý nešpecifikovaný štát. Osobitne sa CCD poďakovala holandskému veľvyslancovi v Južnej Kórei Lodymu Embrechtsovi za "rýchlu a konkrétnu reakciu na našu žiadosť o naliehavú pomoc". Život Kim Han-sola by mohol byť ohrozený vzhľadom na to, že režim v Severnej Kórei ho môže vnímať ako rivala či nepriateľa. Britský denník The Telegraph v stredu s odvolaním sa na profesora tokijskej univerzity Waseda a odborníka na KĽDR, Tošimicua Šigemuru, napísal, že Kim Han-sol by sa mohol skrývať niekde v Európe


Liga arabských štátov zatiaľ nedospela k dohode o obnovení členstva Sýrie

Členstvo Sýrie bolo pozastavené v roku 2011.

BEJRÚT. Liga arabských štátov (LAŠ) sa zatiaľ nedohodla na opätovnom prijatí Sýrie do svojich radov. Generálny tajomník tohto zoskupenia, egyptský diplomat Ahmad Abúl Ghajt, to povedal v pondelok počas návštevy Libanonu, informovala tlačová agentúra AP. Ghajt po stretnutí s libanonským prezidentom Mišálom Aúnom poznamenal, že prípadná dohoda v tejto záležitosti by viedla k zvolaniu zasadnutia ministrov zahraničných vecí krajín LAŠ. Doteraz však podľa vlastných slov "nezachytil takýto vývoj alebo porozumenie". Liga arabských štátov má oficiálne 22 členov. Členstvo Sýrie bolo pozastavené v roku 2011, krátko po vypuknutí tamojšej občianskej vojny. Arabské štáty týmto spôsobom potrestali vládu sýrskeho prezidenta Bašára Asada za použitie nadmernej vojenskej sily a za to, že nerokovala s opozíciou. V súčasnosti je Asad vo veľkej miere považovaný za víťaza vojny, za čo vďačí sčasti politickej a vojenskej podpore zo strany Ruska a Iránu, pripomenula AP.


Slovensko.sk bude vyzerať ako gmail. Toto sú nové e-schránky

Eseročky budú mať povinne aktivované schránky od júla. Za služby evidencie vozidiel sa bude dať zaplatiť kartou.

BRATISLAVA. Národná agentúra pre elektronické služby (NASES) zverejnila nový dizajn elektronických schránok, ich podoba sa výrazne zmení, budú prehľadnejšie a zrozumiteľnejšie. Pripomínajú e-mailovú službu gmail od Google. Nový dizajn by mal byť nasadený najneskôr do 1. júla. Odvtedy sa povinne aktivujú elektronické schránky všetkým obchodným spoločnostiam, do e-schránok môžu odvtedy firmám chodiť rozhodnutia súdov či rôznych úradov. Zo zverejnených vyobrazení vyplýva, že prehľadnejšia bude napríklad e-doručenka. Teraz obsahuje množstvo alfanumerických kódov, ktorým bežný používateľ nerozumie. Po novom v nej budú len najdôležitejšie údaje o čase doručovanie a doručovanom dokumente. Pri používaní bude portál poskytovať pomoc, napríklad po podpise doručenky sa zobrazí okno s informáciou, že doručovaná správa nemusí byť doručená hneď, ale najneskôr do 15 minút. Nateraz e-schránka takúto informáciu neposkytuje. Zo zverejnených vyobrazení tiež vyplýva, že Slovensko.sk dostane novú funkcionalitu – možnosť platiť niektoré služby on-line kartou alebo cez internet banking. Ako prvé sa takto budú dať platiť elektronické služby evidencie vozidiel, ktoré patria medzi najpopulárnejšie. Teraz nie je možnosť platiť administratívne poplatky on-line, systém len generuje platobný výmer, ktorý musí používateľ ručne uhradiť a úradník o jeden či dva dni potvrdiť, že peniaze naozaj na účet dorazili. Mesiac pred povinnou aktiváciou e-schránok NASES zverejnil aj zjednodušenú verziu inštalácie softvéru na používanie e-schránok a vytváranie kvalifikovaného (zaručeného) elektronického podpisu. Doteraz bolo nutné stiahnuť a nainštalovať si štyri samostatné aplikácie, po novom postačí stiahnutie jediného inštalačného balíka, ktorý používateľa prevedie inštaláciou všetkých nevyhnutných softvérov. Súčasťou balíka je aplikácie eID klient na otváranie e-schránok čipovým občianskym preukazom a tiež aplikácia na podpisovanie dokumentom elektronickým podpisom. Štát zriadil elektronické schránky všetkým občanom Slovenska aj eseročkám či štátnym úradom ešte v roku 2014. Od ľudí ich povinné používanie nežiada, pre firmy budú povinné od 1. júla. Povinná aktivácia e-schránok pre konateľov firiem sa už niekoľkokrát posúvala, najväčším problémom bolo motivovať štatutárov firiem, aby si vybavili elektronický občiansky preukaz. Po automatickej aktivácii e-schránok budú štatutárom úrady posielať rozhodnutia či oznámenia. Aktívny občiansky preukazu s čipom má asi 119-tisíc štatutárov, znamená to, že k nemu majú osobný bezpečnostný kód, s ktorým si dokážu e-schránku otvoriť aj prebrať zásielku. Asi 30-tisíc štatutárov má čipový občiansky, ale neaktívny. O aktiváciu môžu požiadať aj dodatočne na ktoromkoľvek oddelení dokladov, je to bezplatné. Grátis je aj vytvorenie certifikátorov na vytváranie kvalifikovaného (zaručeného) elektronického podpisu. Do používanie podpisu štát nikoho nenúti, ale iba s ním sa dajú on-line podať žiadosti či žaloby. Celkovo sa povinná aktivácia elektronických stránok dotkne odhadom 200-tisíc štatutárov firiem.


Obvinili Rumunov, ktorí v Chorvátskom Grobe odpálili bankomaty

BRATISLAVA. Rumunov, ktorí v utorok odpálili bankomaty v nákupnom centre v Chorvátskom Grobe, v časti Čierna Voda, obvinili zo zločinu krádeže v štádiu pokusu a zo zločinu poškodzovania cudzej veci spáchaných formou spolupáchateľstva. Ako agentúru SITA informovala bratislavská policajná hovorkyňa Lucia Mihalíková, štyria cudzinci, dvaja 29-roční, 31-ročný a 43-ročný, sú v policajnej cele do rozhodnutia sudcu o ich väzobnom stíhaní. V prípade dokázania viny im hrozí trest na tri roky až 10 rokov.K výbuchu došlo v utorok krátko po 01:00. Silná tlaková vlna poškodila konštrukciu oboch bankomatov, vchodové dvere, výklady predajní a vestibul nákupného centra. Škody zatiaľ nie sú vyčíslené. Kriminalisti pri obhliadke miesta činu zaistili dôležité stopy, medzi nimi aj osobné motorové vozidlo. Pri objasňovaní činu spolupracovali s rakúskymi kolegami. Podobné prípady sa totiž stali aj u nich. Podozrivých do niekoľkých hodín zadržali v Bratislave na Štefánikovej ulici.


Ministerstvo spúšťa kampaň na podporu dobrovoľnej vojenskej prípravy

Cieľom rezortu obrany je osloviť čo najviac mladých ľudí a vzbudiť v nich záujem o obranu vlasti.

BRATISLAVA. Ministerstvo obrany (MO) spúšťa marketingovo-komunikačnú kampaň na podporu dobrovoľnej vojenskej prípravy. TASR o tom informovala hovorkyňa ministerstva obrany Danka Capáková. Kampaň má heslo "Naša vlasť potrebuje každého z nás - Aj Teba!" a je zameraná na podporu zvýšenia povedomia verejnosti o dobrovoľnej vojenskej príprave. Cieľom rezortu obrany je osloviť čo najviac mladých ľudí a vzbudiť v nich na báze dobrovoľnosti záujem o obranu vlasti a posilniť ich vlastenectvo. "Dobrovoľná vojenská príprava je v zmysle programového vyhlásenia vlády a programu Slovenskej národnej strany jednou z našich priorít. A je najvyšší čas zamyslieť sa nad tým, ako vzbudiť v mladých ľuďoch záujem o obranu vlasti a zároveň ich osloviť tak, aby vnímali obranu svojej vlasti ako svoju česť a povinnosť. S dobrovoľnou vojenskou prípravou to preto nevzdávame a sme pripravení pripraviť ďalších mladých ľudí," povedal minister obrany Peter Gajdoš (SNS). V rámci tohtoročnej kampane pripravil rezort obrany prezentačné video o dobrovoľnej vojenskej príprave, ktoré sa bude premietať v krajských mestách v sieti kín už od polovice tohto mesiaca. Toto video bude rezort šíriť aj prostredníctvom sociálnej siete Facebook a kanála YouTube. V krajských mestách budú bilboardy na autobusových a vlakových staniciach a časť áut regrutačných skupín a ministerstva obrany bude označená vonkajším polepom. Dobrovoľná vojenská príprava je určená pre mladých ľudí, ktorí chcú absolvovať vojenský výcvik, vďaka ktorému získajú zručnosti a vedomosti, nevyhnutné pre plnenie úloh ozbrojených síl a krízového manažmentu. Počas výcviku, ktorý trvá 11 týždňov, majú uchádzači zabezpečené bezplatné ubytovanie a stravovanie a preplatené cestovné náklady. Počas výcviku im zapožičajú výstroj a výzbroj a za absolvovanie dostanú viac ako 1100 eur.


Premiér sa pustil do Kisku. Oslavy vylodenia vraj vymenil za večierky

Percentá Kiskovej strany nie sú podľa Pellegriniho ohurujúce.

BRATISLAVA. Namiesto toho, aby prezident Andrej Kiska išiel na oslavy vylodenia spojencov v Normandii, sedel v paláci a robil si rozlúčkové večere. Premiér Peter Pellegrini (Smer) sa v Sobotných dialógoch pustil do prezidenta. Vyčítal mu hlavne to, že nebol na oslavách dňa D vo Veľkej Británii a zľahčoval aj umiestnenie Kiskovej novej strany v prvom zverejnenom prieskume verejnej mienky. Naopak otázkam okolo krízy v Smere a budúcnosti najsilnejšej koaličnej strany sa takmer úplne vyhol. "Mohol mať na záver kariéry pekné fotky," ironicky Pellegrini komentoval Kiskovu neúčasť na oslavách vylodenia spojencov v Normandii, ktoré si lídri Európskej únie a víťazných mocností pripomínali vo Velkej Británii 6. júna. K vylodeniu spojencov došlo 6. júna 1944. Premiér podotkol, že Kiska si mohol urobiť fotku s britskou kráľovnou Alžbetou II., s ktorou ju nemá a takisto s americkým prezidentom Donaldom Trumpom, lebo sa mu vraj za päť rokov jeho prezidentovania nepodarilo dostať do Bieleho domu. Na oslavy mal ísť Kiska po tom, čo pre návštevu v Rusku účasť odmietol Pellegrini. Nakoniec išiel na oslavy vylodenia vicepremiér Richard Raši (Smer). "Nechcelo sa mu ísť na oslavy, hoci nemal nič na robote," zhodnotil Kiskovo odmietnutie účasti na oslavách Pellegrini. Namiesto toho podľa premiéra sedel v prezidentskom paláci a robil si "rozlúčkové večere". Prezident odmietol účasť na oslavách, lebo tradične poslednou zahraničnou návštevou slovenského prezidenta v úrade býva návšteva Česka, kde už bol. Jeho hovorca Roman Krpelan tiež uviedol, že pozvánku dostal premiér, nie prezident. Pellegrini spochybnil aj umiestnenie Kiskovej novej strany v prieskume agentúry AKO pre Hospodárske noviny z tohto týždňa.  V prieskume sa Kiskova strana z 10,8 percenta umiestnila na štvrtom mieste. O jeho percentuálnom zisku Pellegrini povedal, že nejde o nejako "ohromujúce čísla". Piatkovú provizórnu tlačovku predsedu Smeru Roberta Fica pred centrálou strany na Súmračnej v Bratislave označil Pellegrini za začiatok vnútrostraníckej diskusie v Smere. Mediálne diskusie o tom, či sa postaví Ficovi a bude kandidovať na šéfa Smeru odbil slovami, že to nie je o tom, kto bude predseda alebo nepredseda. Pellegrini povedal, že ak o jeho služby v Smere nebude záujem odíde zo strany.


Talianska ekonomika rástla rýchlejšie než sa predpokladalo

Revízia môže uľahčiť splnenie vládneho cieľa v roku 2019.

RÍM. Talianska ekonomika rástla v 1. polroku o niečo rýchlejšie, než sa predpokladalo. Taliansky štatistický úrad Istat mierne smerom nahor revidoval expanziu v 1. aj 2. kvartáli. Podľa revidovaných údajov hrubý domáci produkt (HDP) v 2. štvrťroku medzikvartálne stúpol o 0,1 percenta a medziročne takisto o 0,1 percenta. Istat pôvodne uvádzal 0,0 percent respektíve -0,1 percenta. V prvých troch mesiacoch sa HDP medzikvartálne zvýšil o 0,1 percenta. Tento údaj štatistici nerevidovali. Medziročne HDP vzrástol stagnoval, pôvodne sa uvádzal pokles o 0,1 percenta. Revízia by mohla uľahčiť splnenie vládneho cieľa rastu v roku 2019. Rím počíta s expanziou o 0,1 percenta.


Festival jedla na Bratislavskom hrade zrušili

Presunuli ho na september. Plány im ale skrížili iné jesenné akcie.

BRATISLAVA. Mal to byť jubilejný desiaty ročník festivalu jedla. Najskôr ho organizátori odložili a teraz sa ho rozhodli zrušiť. Dôvod vo svojom prvotnom vyhlásení neuviedli. Najväčší piknik v meste organizuje Slovak food festival každý rok v máji. Tento rok im v tom zabránilo zhromaždenie NATO. Veríme, že sa k nám návštevníci pridajú pri organizovaní desiateho ročníka v máji 2020. Delegáti sa stretli na Bratislavskom hrade. Celý areál bol pre verejnosť uzatvorený. Organizátori sa preto rozhodli preniesť podujatie na neskôr. Konkurenčný Gurmán fest Bratislava bol v júni. Leto podľa Martiny Luknárovej zo Slovak food festival nie je ideálny čas. „V letných mesiacoch je veľké riziko vysokých teplôt, ktoré nevyhovujú festivalom tohto typu,“ vysvetľuje rozhodnutie. Vybrali september. Program už mali skoro celý pripravený. Termín však nevyhovuje samotným vystavovateľom. Reštaurácie majú nedostatok personálu a plánujú aj iné jesenné akcie. Napríklad hody, vinobrania a vinné cesty. Podľa Luknárovej by sa to mohlo negatívne odraziť aj na počte návštevníkov. „Veríme ale, že sa k nám pridajú pri organizovaní desiateho ročníka v máji 2020,“ dodáva. Najväčší piknik v meste sprevádzajú kulinárne šou, ochutnávky rôznych typov kuchýň a význačné osobnosti slovenskej gastronómie. je rozpočet na prípravu a organizáciu festivalu. Okrem svetových kuchýň si festival kladie za cieľ odprezentovať aj klasickú slovenskú kuchyňu. Už deväť rokov sa koná v areáli záhrady bratislavského hradu. „Nad iným priestorom sme neuvažovali, ľudia k nám chodia aj vďaka nemu,“ hovorí Luknárová. Príprava festivalu trvá približne pol roka. Rozpočet sa pohybuje okolo 40-tisíc eur. Do výdavkov sa započítava program, prenájom priestoru, rozvod energií, platby organizátorov a ďaľšie. Organizátori cenu prenájmu priestorov neprezradili. Priestory hradu prenajíma kancelária Národnej rady. Cenník pre prenájom vyhliadkovej časti pod náleziskom pozostatkov Veľkej Moravy, kde sa pravidelne Slovak food festival organizuje, zverejnený nie je. Podľa centrálneho registra zmlúv si organizátori festivalu priestor prenajímali posledné roky na štyri dni za približne šesťtisíc eur.


Britský princ William navštívil mešitu v meste Christchurch

Povedal, že posolstvo je po týchto útokoch jasné, nenávisti sa nepodarí rozdeliť ľudí.

WELLINGTON. Britský princ William povedal v piatok tým, ktorí prežili útoky v mešitách na Novom Zélande, že ľudia sa musia zjednotiť, aby bojovali s extrémizmom vo všetkých jeho podobách. Vojvoda z Cambridgea navštívil jednu z dvoch mešít v meste Christchurch, kde belošský rasista zastrelil 15. marca 50 ľudí a ďalších 50 zranil. Princ William hovoril v mešite al-Noor približne k 100 ľuďom vrátane moslimských lídrov a novozélandskej premiérky Jacindy Ardernovej. Povedal, že posolstvo je po týchto útokoch jasné - nenávisti sa nepodarí rozdeliť ľudí. Agentúra AP pripomína, že William je na dvojdňovej návšteve Nového Zélandu. Už skôr v piatok sa stretol s niekoľkými ľuďmi zotavujúcimi sa zo strelných poranení v nemocnici v Christchurchi. Vo štvrtok sa zišiel s policajtmi a zdravotníkmi, ktorí zasahovali po útokoch.


Desať výživových omylov, ktoré robia aj zdraví ľudia

Aj v prípade, že sa snažíte stravovať zdravo, nemáte šancu vedieť o výžive všetko. Často diskutujem s klientmi, ktorí sa domnievajú, že robia správne rozhodnutia. V ceste k optimálnemu stravovaniu pritom môžu stáť iba drobnosti, ktoré je jednoduché napraviť. Ľanové semienka obsahujú omega-3 mastné kyseliny, vlákninu a antioxidanty, ktoré prospievajú srdcu. Avšak nešúpané ľanové semienka môžu prejsť črevom nestrávené bez toho, aby telo vstrebalo výživné látky. Nelúpané semiačka je preto lepšie pomlieť alebo rozdrviť. Je jednoduché vhodiť do mixéra kombináciu zdravých potravín. Kombinácia čučoriedok, kešu, chia semien, kelu, banánov a kokosového mlieka môže vyznieť ako zázračný elixír. Problematická nie je len chuť podobných experimentov, ale aj vysoký obsah kalórií. Kokteily, takzvané smoothies, by mali mať maximálne 300 kalórií. Držte sa menších porcií a majte na pamäti, že zelenina a ovocie majú prednosť pred kalorickými orieškami. Kofeín môže brániť vstrebávaniu niektorých vitamínov a minerálnych látok vrátane vápnika, železa, vitamínov B a vitamínu D. Okrem kávy obsahujú kofeín aj čaj a kolové nápoje. Kofeínové nápoje pite až hodinu po výživových doplnkoch, ktoré zapijete vodou. Ja pravda, že fazuľa je úžasným zdrojom vlákniny a bielkovín. No šálka konzervovaných fazúľ môže obsahovať až gram sodíka, čo predstavuje až dve tretiny odporúčanej dennej dávky soli. Ak naďalej chcete používať fazule z konzervy, vyberajte si produkty bez pridanej soli, respektíve s jej nižším obsahom. Druhá možnosť je, že fazule pred použitím premyjete, obsah soli tým znížite približne o 40 percent. Hlavným zdrojom cukru v takzvanej západnej strave sú sladené nápoje, nie ovocie. Malinovky neobsahujú žiadne prospešné živiny, zatiaľ čo ovocie poskytuje vlákninu, vitamíny a antioxidanty. Navyše, na rozdiel od malinoviek to s ovocím nepreháňame. Ak sa chcete zbaviť cukru, urobte to na úkor sladených nápojov, nie ovocia. Či išlo o tuky, cukry, alebo lepok, roky sa spotrebitelia spoliehali na etikety výrobkov, ktoré tvrdia, čo strava neobsahuje. Pritom je omnoho podstatnejšie dôsledne si prečítať, čo sa v nej skutočne nachádza. Priemyselne spracované potraviny síce môžu byť bez tuku a cukru, zato plné konzervačných látok a rafinovaných zložiek. Potraviny by mali byť čo najbližšie prirodzenému stavu v prírode. Mliečne alternatívy zo sóje, z ryže, kešu alebo z mandlí sú obohatené o vápnik a vitamín D. Pridané živiny sa v mlieku nedržia rovnomerne a majú tendenciu klesnúť na dno nádoby. Ak nádobou pred servírovaním nezatrasiete, v prvých dúškoch prospešné vitamíny a minerály zrejme nenájdete. Zelenina obsahuje antioxidanty a vitamíny rozpustné v tukoch, ako sú napríklad vitamíny A, E a K. Ak si do šalátu nepridáte napríklad olivový olej, prípadne ocot, môžete sa pripraviť o kľúčové živiny. Vstrebávaniu prospešných živín môžu pomôcť aj potraviny na báze oleja ako orechy, semiačka či avokádo. Jogurt je kvasené mlieko a ako iné fermentované potraviny obsahuje probiotiká, ktoré pomáhajú tráveniu a posilňujú imunitu. Rozum nám možno hovorí, že všetky jogurty sú bohatým zdrojom probiotík, no nie je to pravda. V prípade, že sa jogurt zahrial alebo pasterizoval, sú nenávratne preč. Hľadajte slová ako „živé aktívne kultúry“ alebo konkrétne zmienky o prospešných baktériách, ako sú Lactobacillus acidophilus, respektíve L. bulgaricus. Športové nápoje by mali nahradiť tekutiny a elektrolyty, o ktoré telo prichádza potením pri náročnom výkone ako futbal alebo maratón. Pre príležitostné návštevy posilňovne a bežný šport sú nevhodné, pretože obsahujú zbytočne veľa cukru a solí. Ak ste sa poriadne nezapotili, najvhodnejšia bude čistá voda.


Real získal ďalšiu posilu, z Lyonu príde reprezentant Francúzska

Dvadsaťštyriročný Mendy podpíše kontrakt na šesť rokov.

MADRID. Španielsky futbalový klub Real Madrid oznámil príchod francúzskeho ľavého obrancu Ferlanda Mendyho z Olympique Lyon. Dvadsaťštyriročný reprezentant podpíše v Reale 6-ročnú zmluvu do júna 2025. Ako informovala agentúra DPA, Mendyho oficiálne predstavia na Santiago Bernabeu 19. júna. Real v stredu oficiálne predstavil Luku Joviča a vo štvrtok predstaví aj Edena Hazarda. Podľa špekulácií zahraničných médií je prestupoví suma za Mendyho vo výške 48 miliónov eur plus ďalších 5 miliónov za prípadné bonusy.


Rusko musí zaplatiť odškodné Gruzínsku za deportácie

Európsky súd pre ľudské práva rozhodol v žalobe v kauze týkajúcej sa konfliktu v roku 2006.

ŠTRASBURG. Veľká komora Európskeho súdu pre ľudské práva (ESĽP) vo štvrtok rozhodla, že Rusko musí zaplatiť Gruzínsku odškodné vo výške desať miliónov eur za masové deportácie gruzínskych občanov v roku 2006. Informovala o tom agentúra AP. Súd so sídlom vo francúzskom Štrasburgu vo svojej prvej inštancii v júli 2014 potvrdil vyhlásenia Gruzínska, že ruské úrady zaviedli "koordinovanú politiku zatýkania, väznenia a vyhosťovania" gruzínskych občanov žijúcich v Rusku. Tieto vyhostenia boli "náhodné" a došlo tým k porušeniu dohovoru o ochrane ľudských práv a základných slobôd. Rusko sa proti tomuto rozhodnutiu odvolalo na Veľkú komoru ESĽP, ktorej rozhodnutia sú konečné, dopĺňa spravodajská stanica Slobodná Európa. Gruzínska vláda uviedla, že Rusko vydalo od septembra 2006 do januára 2007 viac než 4600 príkazov na vyhostenie, pričom vo vyše 2300 prípadoch išlo o násilné vykázanie z krajiny. Moskva argumentuje, že táto operácia sa nezameriavala na Gruzíncov ako etnickú skupinu a deportácie boli súčasťou rozšíreného boja proti ilegálnej migrácii a organizovanému zločinu. Ľudskoprávna organizácia Human Rights Watch (HRW) vo svojej správe zverejnenej v septembri 2007 uviedla, že osobám zatknutým počas tejto operácie boli často upierané základné práva vrátane prístupu k právnikovi, a mnoho vyhostených ľudí žilo v Rusku legálne. "Gruzínci boli držaní niekedy v otrasných väzobných podmienkach a v niektorých prípadoch boli terčom vyhrážok a ďalšieho zlého zaobchádzania," uviedla HRW, organizácia so sídlom v New Yorku. Dvaja Gruzínci údajne vo väzení zomreli. Táto kontroverzná vyhosťovacia akcia prišla dva roky predtým, ako Rusko a Gruzínsko zviedli v auguste 2008 päťdňovú vojnu o gruzínske odštiepenecké regióny Južné Osetsko a Abcházsko.


Španielsko pátra po podozrivom vodičovi dodávky z útokov v Barcelone

Polícia v Katalánsku pátra aj naďalej po Younesovi Abouyaaqoubovi.

BARCELONA. Španielska polícia zriadila množstvo cestných uzáver na severovýchode krajiny v rámci pátrania po podozrivom vodičovi dodávky, ktorá vo štvrtok zabila na pešej zóne v Barcelone 13 ľudí a zranila viac ako 120 ďalších. Informovala o tom agentúra AP. Polícia v Katalánsku pátra aj naďalej po Younesovi Abouyaaqoubovi, 22-ročnom Maročanovi podozrivému z vykonania útoku, ku ktorému sa prihlásila skupina Islamský štát. Podľa miestnych médií sa pátranie sústredí na mestá Ripoll a Manlleu. Vyšetrovanie sa tiež zameriava na nezvestného imáma, o ktorom sa polícia domnieva, že zahynul v stredu pri explózii v jednom dome v Alcanare. Podľa polície Abdelbaki Es Satty radikalizoval mladých mužov v extrémistickej bunke. Polícia sa domnieva, že výbuch v Alcanare mohol nastať pri domáckej výrobe výbušnín a mohol by súvisieť so štvrtkovými útokmi v Barcelone a Cambrilse. Oba útoky boli spáchané rovnako - páchatelia autami vrážali do chodcov na pešej promenáde a o život prišlo celkovo 14 ľudí. Podľa polície i vicestarostky mesta Ripoll, Marie Dolors Vilaltaovej, do oboch týchto atentátov je zapletených spolu osem ľudí z Ripollu. Všetci patria k miestnej marockej komunite, ktorej členovia sa do mesta začali sťahovať pred 20 rokmi a momentálne ich je v 11-tisícovom meste asi 700. Miestnych ľudí situácia zaskočila - podozrivých považovali za plne integrovaných. Poukazujú na to, že hovorili plynule po katalánsky a s nikým nemali konflikt. Viacerí z opýtaných obyvateľov mesta však uviedli, že po zatvorení niekoľkých textilných tovární v okolí sa prehĺbili rozdiely medzi Kataláncami a prisťahovalcami.


Citroen zverejnil ceny. Model C3 ponúkne od 8990 eur

V Citroene očakávajú najväčší záujem o verziu s druhou úrovňou vybavenia za 9990 eur.

Značka Citroën dnes predstavila svoj najnovší model Citroën C3 v jeho slovenskej výstavnej premiére. Súčasne oznámila aj ceny a úrovne vybavenia tejto novinky, ktorá schádza z výrobných liniek výrobného závodu PSA Groupe v Trnave.  Uvádzacia cena Nového Citroënu C3 začína na hodnote 8.990 Eur (verzia s benzínovým motorom PureTech s výkonom 68 koní v úrovni vybavenia LIVE). V ponuke sú tri úrovne vybavenia - LIVE, FEEL a SHINE s možnosťou výberu z rôznych motorizácií : osvedčené a úsporné benzínové motory PureTech s výkonmi 68 alebo 82 koní s manuálnou prevdovkou, alebo s výkonom 110 koní v kombinácii so 6-stupňovou automatickou prevodovkou, alebo dieselové BlueHDi motory s výkonom 75 alebo 100 koní.  V ponuke nechýba ani verzia s LPG pohonom, uvedená len v niektorých krajinách (k dipozícii od januára budúceho roku). V Citroene očakávajú najväčší záujem o verziu s 2.úrovňou vybavenia FEEL s motorizáciou PureTech 82 s uvádzacou cenou 9.990 Eur s možnosťou dovybavenia so zvýhodnenými balíkmi výbavy vozidla. Technológia ConnectedCam Citroën je v ponuke od 1.úrovne výbavy, pričom v 3.úrovni SHINE je počas platnosti uvádzacej ponuky nového modelu už zahrnutá v cene sériovej výbavy bez príplatku. Pripomíname, že vstavaná HD kamera má osloviť najmä mladú generáciu. Fotografie a krátke 20 sekundové videá z nej možno priamo odosielať na sociálne siete. Kamera automaticky zachytí aj priebeh dopravnej nehody. ztdroj: TS Citroen


Špeciálna prokuratúra: Kauza obchodu Bašternáka s Kaliňákom je kompletne preverená

Prokurátorka rozhodnutie vyšetrovateľa o odmietnutí veci považuje za správne.

BRATISLAVA. V prípade vyšetrovania obchodu medzi Robertom Kaliňákom a Ladislavom Bašternákom, od ktorého minister vnútra v roku 2012 kúpil podiel vo firme B.A. Haus, sa preverili všetky relevantné skutočnosti nevyhnutné na preverenie podozrenia z možného spáchania obzvlášť závažného zločinu legalizácie príjmu z trestnej činnosti, zločinu prijímania úplatku a zločinu podplácania. Informovala agentúru SITA hovorkyňa Úradu špeciálnej prokuratúry (ÚŠP) Jana Tökölyová Prokuratúra tak reagovala na informácie Denníka N, ktorý v piatok okrem iného napísal, že z uznesenia o zastavení stíhania vyplýva, že polícia a prokuratúra nezisťovali, odkiaľ pochádza 850-tisíc eur, ktoré Bašternák nalial do firmy a ktorej podiel neskôr Kaliňákovi predával. Podozrenie, že to neboli legálne príjmy, tak ani neskúsili vyvrátiť, píše denník. Podľa hovorkyne vyšetrovateľ preskúmaval tok majetku, majetkových práv, akcií a pohľadávok akcionárov spoločnosti B. A. Haus, a. s. Vykonal aj kompletnú analýzu účtov podozrivých osôb, pričom jej súčasťou boli aj predmetné skutočnosti zadokumentované výpismi z účtov, ktoré sú súčasťou vyšetrovacieho spisu. Uznesenie o odmietnutí trestného stíhania bolo vydané vyšetrovateľom 21. decembra minulého roka. Prokurátorka Úradu špeciálnej prokuratúry na základe sťažnosti predmetné rozhodnutie vyšetrovateľa o odmietnutí veci preskúmala a predmetné rozhodnutie považuje za správne a v súlade so zákonom, zdôraznila Tökölyová. Pripomenula, že vo veci preukazovania pôvodu majetku podnikateľa Ladislava Bašternáka koná Okresná prokuratúra Bratislava I. Hovorkyňa zároveň uviedla, že vo veci nekonal Vasiľ Špirko, pôvodný dozorový prokurátor, lebo po vznesení obvinenia voči nemu bolo nutné zabezpečiť plynulé vykonávania prokurátorského dozoru. Denník N pripomenul, že vedenie prokuratúry pritom tvrdilo, že Špirkovi po tom, čo ho na krátky čas obvinili a neskôr obvinenie zrušili, nebudú zobraté žiadne spisy. Generálny prokurátor Jaromír Čižnár zatiaľ denníku neodpovedal na otázku, ako tento krok špeciálneho prokurátora Dušana Kováčika hodnotí, keďže on sám sľuboval, že Špirkovi nebude nič zobraté. Denník N v piatok informoval, že Ladislav Bašternák už oficiálne nie je podozrivý, že cez svoju bývalú firmu B. A. Haus korumpoval ministra vnútra Roberta Kaliňáka. Prokuratúra odmietla vyšetrovať trestné oznámenie opozičných poslancov, podľa ktorých Kaliňák v roku 2012 kúpil podiel vo firme B.A. Haus od Ladislava Bašternáka príliš lacno. Proti uzneseniu už nie je prípustná žiadna sťažnosť, okrem možnosti obrátiť sa na Generálnu prokuratúru SR. Bývalý poslanec Daniel Lipšic pre denník uviedol, že tak urobia, lebo nepreskúmali absolútne nič. Polícii podľa neho stačilo iba vypočuť Kaliňáka, Počiatka a Bašternáka, ktorí porozprávali, že nič nezákonné neurobili.


Ľudia v červených tričkách podporili tradičnú rodinu (fotogaléria)

Pride a Hrdí na rodinu

Fotogaléria Pride

Foto Hrdí na rodinu

Reportáž

Komentár

BRATISLAVA. Na sobotňajší bratislavský pochod Hrdí za rodinu prišli stovky ľudí. Medzi účastníkmi boli aj politici, pochod prišiel podporiť napríklad predseda Národnej rady SR a Slovenskej národnej strany Andrej Danko či líder hnutia Sme rodina Boris Kollár. Účastníci sa streli na Rudnayovom námestí, prešli niekoľkými ulicami a vrátili sa späť na námestie, kde sa pokojne rozišli. Podujatie sa skončilo približne o 15:30.Už v poradí ôsmym pochodom Hrdí na rodinu chcela Aliancia za rodinu verejne vyjadriť, že rodina je skutočne úžasná a výnimočná, lebo sa v nej rodia a najlepšie vychovávajú deti, a inde sa to lepšie nedá.


Starosta Nového Mesta Rudolf Kusý bude mať plat 3559 eur

BRATISLAVA. Starosta bratislavského Nového Mesta Rudolf Kusý bude po novom poberať plat 3559 eur. Rozhodli o tom miestni poslanci na ostatnom zasadnutí novomestského zastupiteľstva. Pre TASR to potvrdil hovorca Nového Mesta Marek Tettinger. O plate starostovi hovorí zákon o právnom postavení a platových pomeroch starostov obcí a primátorov miest. Podľa neho prináleží starostovi plat, ktorý je súčinom priemernej mesačnej mzdy zamestnanca v národnom hospodárstve SR, vyčíslenej na základe údajov Štatistického úradu SR za predchádzajúci rok a násobku stanoveného podľa počtu obyvateľov daného mesta alebo obce. Podľa zákona pritom môže miestne zastupiteľstvo rozhodnutím zvýšiť jeho plat. Aj vzhľadom na náročnosť práce, veľkosť mestskej časti a zodpovednosť výkonu verejnej funkcie, ale i so zohľadnením režimu šetrenia sa v dôvodovej správe spomína navýšenie na úrovni 35 percent. Novomestskí poslanci zároveň schválili aj plat miestnemu kontrolórovi Martinovi Böhmovi. Ten bude podľa dôvodovej správy vzhľadom na veľkosť mestskej časti, náročnosť práce a zodpovednosť verejnej funkcie poberať plat 2656 eur. O plate miestneho kontrolóra hovorí príslušný paragraf zákona o obecnom zriadení. Podľa neho je jeho plat násobkom priemerného mesačného platu pracovníka národného hospodárstva SR za predchádzajúci rok a stanoveného koeficientu. Zároveň sa do toho zarátava aj odmena kontrolórovi, ktorá v tomto prípade predstavuje 30 percent z mesačného platu.


Sme svedkami konca jedného sveta a zrodu nového, uviedla Le Penová

Rok 2017 označila šéfka Národného frontu za rok národného sebauvedomenia v strednej Európe.

KOBLENZ. Sme svedkami konca jedného sveta a zrodu nového, uviedla v sobotu na stretnutí popredných predstaviteľov európskych pravicovo-populistických strán líderka francúzskeho Národného frontu (FN) Marine Le Penová. Nemecká kancelárka Angela Merkelová bola oslavovaná ako hrdinka za to, že do krajiny pustila státisíce migrantov, "avšak nikto sa neopýtal Nemcov, čo si o tejto prisťahovaleckej politike myslia," uviedla Le Penová pri svojom prvom vystúpení v Nemecku, pričom rok 2017 označila za "rok národného sebauvedomenia v strednej Európe". Európske národne orientované strany už nie sú okrajovou skupinou a sú pripravené získať v tohtoročných voľbách v Holandsku, Francúzsku a Nemecku väčšinu, dodala Le Penová na stretnutí predstaviteľov európskych pravicovo-populistických strán, združených v Európskom národnom fronte. Líder holandskej Strany slobody (PVV) Geert Wilders v Koblenzi povedal, že Európa potrebuje "hrdé Nemecko". "Včera - nová Amerika. Dnes - ahoj Koblenz - nová Európa!" začal svoj príhovor Wilders. "Ľudia zo Západu sa prebúdzajú. Striasajú zo seba bremeno politickej korektnosti. Tento rok bude rokom ľudí.. rokom oslobodzovania sa, rokom vlasteneckej jari," pokračoval. Európski národniari teraz podľa Wildersa potrebujú stratégiu na to, aby čelili "masovej imigrácii". Dodal, že lídri zavedených európskych strán spropagovali islamizáciu a európske ženy sa teraz boja "odhaliť svoje blond vlasy". Týmito poznámkami odkázal na tému, ktorá jeho PVV dopomohla k aktuálne vedúcej pozícií v prieskumoch verejnej mienky pred nadchádzajúcimi parlamentnými voľbami, ktoré sa v Holandsku uskutočnia v marci. Na stretnutí v Koblenzi sa okrem Wildersa a Le Penovej zúčastňujú aj predsedníčka Alternatívy pre Nemecko (AfD) Frauke Petryová, predseda talianskej Ligy Severu Matteo Salvini a generálny tajomník Slobodnej strany Rakúska (FPÖ) Harald Vilimsky. Podujatie prebieha v oslavnej nálade vďaka piatkovej inaugurácii nového amerického prezidenta Donalda Trumpa, ktorého predvolebnej kampani dominovala agenda zameraná proti establišmentu. V meste Koblenz sa zišli aj tisícky demonštrantov, aby vyjadrili nesúhlas so stretnutím predstaviteľov pravicovo-populistických strán. Demonštranti zhotovili približne jeden meter vysoké figuríny z kartónu, znázorňujúce niekdajších európskych fašistických vodcov, Benita Mussoliniho a Adolfa Hitlera. Tie naložili do člna a po rieke dopravili až ku kongresovému centru v Koblenzi, kde sa zišlo približne tisíc priaznivcov ENF. Ďalších asi 40 demonštrantov medzitým usporiadalo tzv. protest v sede, čím zablokovalo prístupové cesty do kongresového centra. Zhromaždenie pravicovo-populistických strán však aj napriek tomu prebiehalo podľa plánu. Okolo poludnia napočítala polícia dovedna približne tritisíc demonštrantov. "Je doba, kedy už nikto neostáva doma," povedala demonštrantom premiérka spolkovej krajiny Porýnie-Falcko Malu Dreyerová. Ľudí zároveň vyzvala, aby sa zasadzovali za mierumilovnú a otvorenú Európu a otvorene vystupovali proti pravicovo-populistickej rétorike.


Opozícia spúšťa petíciu za odstúpenie Kaliňáka a policajného šéfa

OĽaNO a SaS obviňujú politikov Smeru z napojenie na taliansku mafiu.

BRATISLAVA. Predstavitelia opozičných strán Obyčajní ľudia a nezávislé osobnosti a Sloboda a Solidarita v utorok na tlačovej konferencii obvinili vrcholných politikov strany Smer z prepojenia na taliansku mafiu, pôsobiacu na východnom Slovensku. Podľa poslanca Národnej rady Igora Matoviča (OĽaNO) je za dvojnásobnú úkladnú vraždu novinára Jána Kuciaka a jeho snúbenice Martiny Kušnírovej zodpovedný predovšetkým minister vnútra Robert Kaliňák (Smer) a policajný prezident Tibor Gašpar. "Jána Kuciaka po podaní trestného oznámenia posielali z jedného úradu na druhý. Žiadal pomoc a nikto z polície ani prokuratúry mu viac ako 40 dní pomôcť nedokázal, ba čo viac, minister vnútra Robert Kaliňák si robil srandu a posmešky. Práve Kaliňák a Gašpar nesú zodpovednosť za bezpečnosť ľudí v tejto krajine a tým, že nepredišli takejto brutálnej poprave, by mali sami od seba odstúpiť," uviedol Matovič. Podľa jeho slov existujú dôkazy o prepojení talianskej mafie na vrcholovú slovenskú politiku, o ktorej novinár Ján Kuciak pripravoval materiál."V roku 2008 sem prišli títo ľudia z Talianska a čuduj sa svete, získali dvanásť licencií na fotovoltaické elektrárne. Spoločne s nimi v tomto biznise podnikala aj Mária Trošková a Viliam Jasaň, osoby, ktoré sú veľmi blízke premiérovi Ficovi," doplnil Matovič. O podozreniach či prepojeniach Talianov na slovenských politikov informoval v pondelok Denník N prostredníctvom rozhovoru s investigatívnym novinárom Tomom Nicholsonom. Poslankyňa Lucia Ďuriš Nicholsonová (SaS) sa domnieva, že práve prepojenia Talianov a poslancov by mohli byť motívom odstránenia Jána Kuciaka. "Aj Tom Nicholson sa mafii z Talianska dlhodobo venoval spoločne s Jánom Kuciakom. Ide o ľudí, ktorých už vyšetrovala polícia, dokonca ich monitorovala Slovenská informačná služba (SIS), preto by ma vôbec neprekvapilo, ak by bol práve toto dôvod na umlčanie novinára," skonštatovala poslankyňa. Ako pokračovala, výraznou postavou v celej problematike je Viliam Jasaň, ktorý je šéfom kancelárie Bezpečnostnej rady SR."Pán Jasaň a pani Trošková obchodovali s týmito ľudmi, ktorých vyšetrovala polícia. Preto sa pýtame, ako môžu byť vo svojich funkciách a prečo ešte premiér Fico nekoná," uviedla Ďuriš Nicholsonová. Podľa Ďuriš Nicholsonovej existujú dokumenty, ktoré jasne hovoria o ich spojení s podozrivými Talianmi. Opozícia žiada vysvetlenia na mimoriadnom výbore pre kontrolu činnosti SIS, kde budú žiadať odpovede na monitoring podozrivých osôb z Talianska. Ďalej predstavitelia opozície vyzývajú na odstúpenie ministra vnútra Roberta Kaliňáka a policajného prezidenta Tibora Gašpara.Poslanec Ľubomír Galko (SaS) tiež žiada, aby boli otvorené bezpečnostné previerky Viliama Jasaňa a Márie Troškovej. Opozícia tiež plánuje protesty už v stredu v Bratislave na Námestí Slovenského národného povstania a tiež pred bytovým komplexom Bonaparte. Poslanci zároveň neveria, že pod súčasným vedením polície a prokuratúry sa dokáže prípad dvojnásobnej vraždy dôkladne a spravodlivo vyšetriť. Kresťanskodemokratické hnutie (KDH) vyzýva premiéra Roberta Fica a ministra vnútra Roberta Kaliňáka, aby okamžite odstúpili zo svojich funkcií. Ako agentúru SITA informoval hovorca hnutia Stano Župa v súvislosti s vraždou novinára Jána Kuciaka a jeho priateľky, existuje dostatočné množstvo dôvodov na vyvodenie politickej zodpovednosti, ktoré oprávňujú k tejto výzve. "Už v tomto štádiu poznania skutočností, týkajúcich sa brutálneho činu úkladnej vraždy Jána Kuciaka a Martiny Kušnírovej, je vyvodenie politickej zodpovednosti u týchto dvoch osôb absolútne nevyhnutné," dodáva KDH v stanovisku. Jána Kuciaka a jeho priateľku Martinu Kušnírovú zavraždili v ich rodinnom dome vo Veľkej Mači. Podľa zatiaľ dostupných informácií má ísť o úkladnú vraždu, Kuciaka zabili jedným výstrelom do hrude, Kušnírovú do hlavy. Obaja sú pravdepodobne mŕtvi od štvrtka, polícia na základe žiadosti matky jednej z obetí dom prehľadala v noci z nedele na pondelok. Podľa policajného prezidenta Tibora Gašpara vraždy pravdepodobne súvisia s prácou novinára. Premiér Robert Fico prisľúbil milión eur každému, kto poskytne relevantnú informáciu o prípade. Podľa ďalších informácií by vraždy mohli súvisieť s talianskou mafiou operujúcou na východe Slovenska. V moderných dejinách Slovenska je to prvá vražda novinára.


Nemecko posilňuje kampaň proti fámam podnecujúcim migráciu

Na internetovej stránke sa záujemcovia dočítajú o klamstvách, s ktorými môžu byť konfrontovaní ako migranti.

BERLÍN. Nemecká vláda sa rozhodla intenzívnejšie bojovať proti mylným informáciám, ktoré šíria skupiny prevádzačov, aby povzbudili potenciálnych migrantov k podniknutiu cesty do Európy. V rámci prebiehajúcej informačnej kampane ohlásil Berlín na pondelok spustenie novej internetovej stránky RumoursAboutGermany.info, ktorá bude vyvracať fámy ohľadne prijímania utečencov v Nemecku, uviedla agentúra DPA. Obsah stránky má byť dostupný v arabskom, francúzskom a nemeckom jazyku. "Chceme zamedziť tomu, aby sa ľudia, ktorí sú už aj tak v ťažkej situácii, vydávali na cestu s prikrášlenými predstavami a falošnými očakávaniami," vysvetlilo nemecké ministerstvo zahraničných vecí. Najdôležitejším cieľom je podľa neho "neponechať internetový priestor iba prevádzačom". Na uvedenej stránke sa záujemcovia dočítajú o "siedmich najväčších klamstvách", s ktorými môžu byť konfrontovaní ako migranti. Dozvedia sa tak, že Nemecko v skutočnosti nemá vyhradených 800-tisíc miest čisto pre utečencov z Afganistanu a neposkytuje každému imigrantovi štartovací príspevok 2000 eur či dokonca vlastný dom. Podľa spolkovej vlády je nepravdivé aj tvrdenie, že imigranti majú možnosť požiadať o kanadské vízum, ak sa im v Nemecku "nebude páčiť". Nová internetová stránka je súčasťou informačnej kampane, ktorú Nemecko odštartovalo ešte v roku 2015. Doteraz boli pre tento účel využívané reklamné plochy, blogy a televízne či rozhlasové programy, a to priamo v Afganistane, Pakistane, ako aj v krajinách severnej a západnej Afriky.


Effenberg odporúča Bayernu znova angažovať Mandžukiča

Effenberg označil chorvátskeho útočníka za ideálneho hráča.

MNÍCHOV. Bývalý nemecký futbalový reprezentant Stefan Effenberg odporúča Bayernu Mníchov angažovať Maria Mandžukiča z Juventusu Turín. Chorvátsky útočník už za bavorský veľkoklub hral v rokoch 2012-2014 a v roku 2013 s ním triumfoval v Lige majstrov. "Má obrovské skúsenosti, veľmi dobre pozná Bundesligu i trénera Nika Kovača," vyjadril sa Effenberg na adresu Mandžukiča. "Málokedy býva zranený, takmer nikdy. Je mentálne silný, vie sa obetovať pre mužstvo. To sa mi na ňom páči najviac a vždy som to na ňom obdivoval," napísal niekdajší režisér hry Bayernu i nemeckej reprezentácie vo svojom stĺpčeku na t-online.de. Mandžukič pôsobí v Juventuse od roku 2015, predtým hral aj za Wolfsburg či Atletico Madrid. V Bayerne by sa stal ďalším chorvátskym legionárom po tom, čo úradujúci nemecký majster v utorok angažoval Ivana Perišiča z Interu Miláno. Z lavičky vedie mužstvo ich krajan Niko Kovač. "S Mariom by mal Bayern opäť šancu zaútočiť na titul v Lige majstrov," dodal 51-ročný Effenberg, ktorý dobyl Ligu majstrov s Bayernom v roku 2001.


Západ je voči strednej Európe arogantný, tvrdí bývalý rakúsky politik

Erhard Busek kritizuje západné krajiny EÚ za to, že ignoruje požiadavky Česka, Maďarska, Poľska a Slovenska.

VIEDEŇ. Arogancia a neznalosť starších členov Európskej únie voči strednej Európe je dôvodom hroziaceho rozdelenia Európy na východnú a západnú. Agentúre APA to povedal bývalý rakúsky vicekancelár Erhard Busek, ktorému v pondelok vychádza kniha s názvom Mitteleuropa Revisited (Stredná Európa v novom prevedení), ktorú napísal v spolupráci s riaditeľom viedenskej Diplomatickej akadémie Emilom Brixom. Vplyvný politik Rakúskej ľudovej strany (ÖVP) kancelára Sebastiana Kurza sa tiež domnieva, že EÚ nemá žiadnu stratégiu, ako riešiť problematiku utečencov. "Západoeurópania sú vlastne na ceste k rozdeleniu Európy," povedal Busek. Mnoho z toho, čo sa deje v takzvaných vyšehradských štátoch - teda Poľsku, Maďarsku, na Slovensku a v Česku - je podľa 76-ročného predstaviteľa liberálneho prúdu v ÖVP poľutovaniahodné, ale pochopiteľné. "Veď nikto k visegrádskym štátom neprišiel a nediskutoval s nimi," tvrdí Busek. Namiesto toho im vraj boli zasielané listy s výčitkami, čo všetko robia zle. Prekonanie následkov komunizmu potrebuje čas, čo starší členovia EÚ "úplne podcenili" a nestarali sa o to, aký je tam naozajstný stav vecí, posťažoval sa Busek, ktorý je teraz šéfom Ústavu pre podunajský priestor a strednú Európu (IDM). Rozhodujúce osobnosti v Európskej únii podľa Bušeka nevyvodili správne dôsledky z rozšírenia EÚ o bývalé komunistické štáty. Dôležité funkcie v Európskej únii obsadzujú len Západoeurópania a chýba snaha vyhľadávať stredoeurópskej osobnosti. Predseda Európskej rady Donald Tusk plní len funkciu "alibi", domnieva sa Busek. Okrem toho sa vraj v Európskej únii nevenuje dostatočná pozornosť východoeurópskym jazykom. Tiež Rakúsko si tieto krajiny podľa Buseka všíma menej ako pred 30 rokmi a tradičné funkciu mosta medzi východom a západom plní čoraz menej. "Veď u nás je už senzáciou, keď nová ministerka zahraničia ide osobným vlakom do Bratislavy. Pritom by to mala byť samozrejmosť," poznamenal Busek s odkazom na nedávnu prvú zahraničnú cestu šéfky rakúskej diplomacie Karin Kneisslovej. Kladne vníma Busek skutočnosť, že krajinám západného Balkánu bol predbežne prisľúbený vstup do EÚ v roku 2025, ale aj v tomto ohľade mu chýba "konzistentná predstava". Sám by volil radikálnu stratégiu a jednoducho by tieto krajiny prijal. "Isteže v niektorých oblastiach nespĺňajú podmienky. Ale tie neplnia ani niektoré terajšie členské štáty," zdôraznil Busek.


V bratislavskom kraji podporí vo voľbách Smer Ftáčnika

Exprimátor Bratislavy tvrdí, že o iniciatíve vládnej strany dosiaľ nevedel.

BRATISLAVA. Favorit župných volieb v Bratislave Milan Ftáčnik pôjde do hlasovania napokon predsa len s podporou vládneho Smeru. Vyplýva to z interného listu, ktorý poslal krajský šéf Smeru a šéf jeho poslaneckého klubu Martin Glváč. Adresoval ho členom a sympatizantom strany, upozornil Denník N.  Samotný Ftáčnik tvrdí, že o podpore dosiaľ nevedel a dozvedel sa o nej až v nedeľu. Zatiaľ nie je jasné, či ju prijme. Nedávno sa bývalý primátor Bratislavy do podobnej situácie dostal, keď sa v jeho prospech vzdal kandidatúry Rastislav Blaško. Jeho podporu najskôr prijal, no po dvoch dňoch ju odmietol so slovami, že odmieta spoluprácu s kotlebovcami, či ĽSNS. Blaško je bývalým hovorcom Mariana Kotlebu. Vzápätí Blaško oznámil, že kandidatúru napokon nestiahne. Ftáčnik vstúpil do župných volieb ako nezávislý kandidát, hoci o podpore zo strany Smer sa špekulovalo už dlhodobo. Strana Roberta Fica ho podporila aj v kandidatúre na post primátora hlavného mesta v roku 2010. Ftáčnik ju vtedy neodmietol. Na otázku o podpore Smeru v aktuálnych voľbách do VÚC nedávno reagoval slovami, že nechce mať záväzky voči žiadnym politickým stranám. Ftáčnika sa podľa ostatného prieskumu agentúry Focus chystá v budúcotýždňových voľbách podporiť 25,5 percent voličov. Pred druhým kandidátom Rudolfom Kusým má náskok 6,5 percenta.


Ministerstvo dalo prípad Vinogradova prokuratúre na trestné stíhanie

Ministerstvo sa podľa vlastných slov drží zásady vydať alebo stíhať.

BRATISLAVA. Ministerstvo spravodlivosti (MS) SR v nadväznosti na rozhodnutie ministra spravodlivosti Gábora Gála (Most-Híd) o nepovolení vydať Valentina V. Vinogradova do Ruskej federácie predložilo vec generálnej prokuratúre SR na trestné stíhanie. Pre TASR to uviedla hovorkyňa ministerstva Zuzana Drobová. Ide podľa nej o praktické vyjadrenie zásady vydať alebo stíhať, čiže ak štát nevydá osobu, začne ju sám stíhať. Drobová poukázala, že Slovensko nie je povinné vyhovieť žiadosti o vydanie. "Ide teda o prejav suverenity štátu rozhodnúť o žiadosti o vydanie osoby. Nemožno preto hovoriť o civilnoprávnej, respektíve trestnoprávnej zodpovednosti štátu v zmysle medzinárodného práva za rozhodnutie nevydať osobu na trestné stíhanie," vysvetlila. Rezort spravodlivosti je podľa hovorkyne presvedčený, že Slovensko v tomto prípade nepostupovalo v rozpore so svojimi medzinárodnými záväzkami vyplývajúcimi z príslušných nástrojov v oblasti vydávania osôb. Igor Zhirikov, právnik zastupujúci jednu z poškodených spoločností, poukázal, že Slovensko môže zodpovedať za škodu, ktorú Vinogradov spôsobil za jeho viaceré hospodárske trestné činy. "Neefektívny postup v trestnom konaní môže spôsobiť škodu obeti trestného činu. V tejto už komplikovanej situácii rozhodnutie ministra Gála nechať Vinogradova na Slovensku urobilo Slovenskú republiku zodpovednú za akékoľvek pochybenia vo vzťahu k poškodenej strane vrátane náhrady za spôsobenú škodu," uviedol Zhirikov. Gál po dôkladnom posúdení všetkých okolností prípadu extradície vo veci Valentina V. Vinogradova rozhodol minulý týždeň o nepovolení jeho vydania do Ruskej federácie. Vinogradov bol v Ruskej federácii podozrivý z trestného činu krádeže cudzieho majetku podvodom, ktorá mala byť vykonaná organizovanou skupinou vo zvlášť veľkom rozsahu. Minister Gál bol poslednou inštanciou, ktorá mala rozhodnúť o vydaní Vinogradova na trestné stíhanie do Ruska. Tomu predchádzala analýza spisového materiálu.


Senátny výbor odobril nominácie dvoch nových amerických ministrov

Senátori odsúhlasili Ryana Zinkeho na post ministra vnútorných záležitostí a Ricka Perryho na post ministra energetiky.

WASHINGTON. Výbor pre energetiku a prírodné zdroje amerického Senátu odobril v utorok ďalších dvoch ministrov vlády prezidenta Donalda Trumpa. Senátori súhlasili s nomináciou republikánskeho kongresmana za štát Montana Ryana Zinkeho na post ministra vnútorných záležitostí a tiež bývalého guvernéra Texasu Ricka Perryho na post ministra energetiky. Zinkeho schválili členovia výboru pomerom hlasov 16:6, Perryho 16:7. Oboch kandidátov bude ešte musieť potvrdiť celý Senát. Ministerstvo vnútorných záležitostí USA nemá na starosti otázky bezpečnosti, ale spravuje napríklad národné parky a ďalšie územia vo vlastníctve americkej federálnej vlády. O ďalších dvoch Trumpových nomináciách - na post ministra zdravotníctva a ministra financií - mal v utorok hlasovať zase senátny výbor pre financie. Hlasovanie sa však po bojkote zo strany demokratických senátorov odložilo na neurčito. Demokrati následne novinárom povedali, že potrebujú viac informácií o kandidátovi na funkciu ministra zdravotníctva, kongresmanovi za štát Georgia Tomovi Priceovi, a rovnako aj o Steveovi Mnuchinovi, kandidátovi na post ministra financií. Odvolali sa pritom na rôzne kontroverzné správy, ktoré o oboch nominantoch publikovali viaceré americké médiá. Price je vyštudovaným ortopedickým chirurgom a šesťnásobným kongresmanom za štát Georgia a podobne ako Trump je ostrým kritikom reformy zdravotníctva minulého demokratického prezidenta Baracka Obamu. Steve Mnuchin bol bankárom a finančným šéfom Trumpovho volebného tímu.


Zomrel Juraj Herz, filmár, ktorý natočil Spalovača mrtvol

BRATISLAVA. Zomrel herec a režisér Juraj Herz. Preslávil sa natočením jedného z najvýznamnejších československých filmov Spalovač mrtvol. Herz skonal vo veku 83 rokov. O úmrtí umelca informoval na svojom facebookovom profile herec Andy Hryc. "Slovenská i česká kinematografia pred chvíľou utrpela nenahraditeľnú stratu. Jeden z najúžasnejších režisérov, akých som kedy stretol pán Juraj Herz odišiel do režisérskeho neba," napísal Hryc. Juraj Herz sa narodil 4. septembra 1934 v Kežmarku . Vyštudoval ŠUP v Bratislave, réžiu a bábkoherectvo na DAMU v Prahe. Pôsobil v pražskom divadle Semafor a na Barrandove, v roku 1987 emigroval. Nakrútil vynikajúce, dnes už kultové filmy ako Petrolejové lampy, Spalovač mrtvol, Upír z Feratu, Sladké hry minulého leta a mnohé ďalšie. Zatiaľ jeho posledným veľkým filmom bol Habermanov mlyn (2010). Vydal autobiografickú knihu Autopsia (pitva režiséra).


Výbuch v chemickej továrni neprežilo v Číne šesť ľudí

PEKING. Najmenej šesť mŕtvych a 30 ťažko zranených si vyžiadala explózia, ktorá vo štvrtok ráno otriasla chemickou továrňou v meste Jen-čcheng ležiacom vo východočínskej provincii Ťiang-su. S odvolaním sa na miestne úrady o tom informovala agentúra AFP. Úrady dodali, že mnoho ďalších ľudí utrpelo pri výbuchu a následnom požiari ľahšie zranenia. Príčina explózie zatiaľ nie je známa. Agentúra Sinchua s odvolaním sa na svedkov uviedla, že výbuch spôsobil požiar v továrni na hnojivá. Videozáznamy publikované štátnymi médiami na čínskej sociálnej sieti Weibo zachytávajú obrovskú explóziu a požiar, pričom plamene dosahovali až po strechu chemickej továrne. Na iných záberoch bolo nad miestom výbuchu vidno hustý tmavý dym. Agentúre AFP, ktorá o incidente informovala, sa nepodarilo overiť obsah videa. Priemyselné nehody sú v Číne pomerne bežné. Ich veľmi častou príčinou je nedodržiavanie bezpečnostných predpisov. Poslednou veľkou nehodou bol vlani v novembri výbuch kamióna prepravujúceho horľavé chemikálie. Došlo k nemu pri vchode do chemickej továrne v severočínskom meste Čang-ťia-kchou, ktoré bude jedným z dejísk zimnej olympiády v roku 2022. Výbuch si vyžiadal 23 obetí a 22 zranených.


Ministerstvo školstva chce postupne zvyšovať zaškolenosť detí od štyroch rokov

Zvýšiť zaškolenosť chce ministerstvo zriaďovaním jasieľ pre deti do troch rokov, čím sa uvoľnia kapacity v škôlkach.

BRATISLAVA. Ministerstvo školstva počíta s postupným zvyšovaním zaškolenosti detí od štyroch rokov. K zvýšeniu zaškolenosti detí od štyroch rokov a postupne aj od troch rokov v materskej škole prispeje podľa rezortu aj zriaďovanie detských jasieľ pre deti do troch rokov, ktoré v súčasnosti navštevujú materské školy. Vďaka tomu sa budú môcť uvoľniť kapacity materských škôl pre deti od troch rokov. Zaškolenosť detí od troch rokov v materskej škole umožní aj legislatívna zmena školského zákona, ktorá bude spočívať v zúžení dôvodov odkladu začiatku plnenia povinnej školskej dochádzky. Pre agentúru SITA to uviedol komunikačný odbor ministerstva školstva. Reagoval tak na vyhlásenie neziskovej organizácie Inštitút zamestnanosti, ktorý upozorňoval na to, že dôsledky nedostupnosti škôlok pre veľkú časť detí na Slovensku sú pre spoločnosť zlé. Rezort školstva tiež dodáva, že pomáha samospráve s rozširovaním kapacít v medziach svojich kompetencií, keďže podľa zákona sú zriaďovateľmi materských škôl obce a mestá. „Ministerstvo školstva poskytlo obciam a mestám na rozšírenie kapacít materských škôl takmer 15 miliónov eur. V rámci dvoch zverejnených výziev podporilo 185 žiadateľov, ktorí vytvoria 227 nových tried a udržia existujúcu kapacitu v ďalších 22 triedach. Rozšírenie a udržanie kapacít materských škôl z týchto dotácií umožní postupné prijatie približne 5 000 novoprijatých detí a vytvorenie približne 460 pracovných miest pre učiteľov," uvádza ministerstvo s tým, že vytváranie nových kapacít materských škôl vďaka dotácii ministerstva je dlhotrvajúci proces, ktorého konečné efekty sa úplne prejavia až koncom roku 2018. Dovtedy všetky obce a mestá musia poskytnutú dotáciu zúčtovať.Kapacity materských škôl budú ich zriaďovatelia v súčasnosti rozširovať aj v rámci projektov z Integrovaného regionálneho operačného programu v gescii ministerstva pôdohospodárstva a rozvoja vidieka. Výzva je zameraná na predkladanie projektových zámerov na zvýšenie kapacít infraštruktúry materských škôl s alokovanou sumou 79 757 690 eur. Nové miesta v materských školách budú vytvárať aj vďaka projektom v rámci operačného programu Ľudské zdroje v gescii ministerstva vnútra. Vyhlásené výzvy sú zamerané na výstavbu materských škôl v obciach s prítomnosťou marginalizovaných rómskych komunít s celkovou alokovanou sumou 70 000 000 eur. Inštitút zamestnanosti upozorňuje, že nedostupnosť škôlok pre deti komplikuje rodičom uplatnenie na pracovnom trhu a vedie tiež k horšiemu nadobúdaniu sociálnych zručností detí, ktoré sa prejavia v základnej škole. Organizácia však uviedla, že v súčasnosti používané nástroje na dosiahnutie tohto cieľa nie sú systémové. Napríklad nárazové dotovanie detských kútikov podľa inštitútu nerieši dlhodobú a plošnú nedostupnosť materských škôl a je určené na detské kútiky, v ktorých absentuje výchovno-vzdelávací prvok. Inštitút zároveň pripravil hromadnú pripomienku k zákonu o financovaní škôl a k školskému zákonu, podľa ktorej by už deti od štyroch rokov mali plošnú zaškolenosť v škôlkach. „V školskom zákone chceme rozšíriť princíp bezplatnosti vzdelania v materských školách z päťročných detí aj na štvorročné deti, keďže finančná nedostupnosť škôlok je jednou z hlavných prekážok ich využívania," uvádza Inštitút. Organizácia tiež zdôrazňuje, že keďže škôlky pre päťročné deti sú bezplatné, štát posiela príspevok priamo škôlkam. „Ten však nepokrýva elementárne náklady škôlok - čo sa totiž dá zaobstarať za 14 eur na dieťa? Preto navrhujeme, aby tento príspevok bol výrazne vyšší, pokrývajúci reálne náklady materských škôl – okolo 220 eur mesačne. Zvýšenie tohto príspevku výrazne pomôže aj rozvoju neštátnych škôlok," dodala organizácia. Ministerstvo uviedlo, že pripomienkou Inštitútu zamestnanosti sa bude zaoberať, avšak do úvahy treba vziať aj možnosti štátneho rozpočtu a dopady naň v prípade rozšírenia bezplatnosti aj na štvorročné deti. Rezort tiež pripomína, že výšku príspevku rodiča na dieťa navštevujúce materskú školu určuje obec vo svojom všeobecne záväznom nariadení a jeho prípadné zvýšenie je otázkou ďalšou diskusií.


Hľadali vulgarizmy, ale listy nečítali. Matovič hovorí o nadprirodzených schopnostiach

Listy pre poslancov sa podľa vedúceho Kancelárie NR nečítajú, Matoviča obvinil z klamstva.

BRATISLAVA. Predseda OĽaNO Igor Matovič si myslí, že Andrej Danko, vedúci Kancelárie NR Daniel Guspan a zamestnanci majú nadprirodzené schopnosti, pretože dokážu nájsť v listoch vulgarizmy, aj keď listy poslancom nečítajú. Matovič vo štvrtok na tlačovej besede povedal, že Guspan médiám poskytol trápne argumenty. „Vedúci kancelárie kapitána ŠtB vysvetlil, že tieto schopnosti prebrali od Danka. Kontrolovali vulgarizmy v listoch, ale tie nečítali. Budem rád, ak sa kapitán ŠtB ukáže a vysvetlí, ako to robí, lebo sa nám to zíde,“ vyhlásil. Podľa neho Danko sa skrýva za Guspana. „Nikto nepochybuje, že je to z hlavy Danka. Takúto hlúposť by nebol nikto iný (Danko – poznámka SITA) schopný vymyslieť. Ani Guspan,“ zdôraznil Matovič. Matovič sa pozastavil aj nad argumentom, že má dokázať, že listy čítali. „Zamestnancom prikázali porušovať ústavu a potom sa postaví pred občanov s tým, že je absurdná predstava, že ich čítali. Chcú mi povedať, že ich len otvorili, ale nečítali, keď to mali v príkaze napísané,“ povedal Matovič s tým, že Guspanovi hrozí štyri až desať rokov väzenia. Matovič sa obáva aj toho, že ak sa otvárajú listy, čo robí vedenie NR s mailami pre poslancov. Matovič si myslí, že listy sa otvárali, aby sa dozvedeli, čo mu ľudia píšu.O otváraní listov pre poslancov bude rokovať parlamentné výbor pre ľudské práva, ktorý vedie členka OĽaNO Erika Jurinová. Tá rokovanie oznámila na tlačovej besede. Daniel Guspan vo štvrtok na tlačovej konferencii vyhlásil, že nikto zo zamestnancov Kancelárie Národnej rady ani predseda parlamentu Andrej Danko (SNS) nečítajú korešpondenciu, ktorá je adresovaná poslancom. Matoviča vyzval, aby ak má dôkazy, že sa v kancelárii číta pošta, nech ich predloží, ale ak ich nemá, nech s obvineniami prestane. "Dôrazne sa ohradzujem voči klamstvám a divadlu, ktoré predvádza Igor Matovič. Matovič klame.Dôrazne sa ohradzujem voči tvrdeniam, že akýkoľvek zamestnanec NR SR alebo predseda Danko číta listy poslancov. Táto predstava je absurdná a zvrátená, nie je založená na žiadnom dôkaze ani indícii. Je to len politické divadlo," povedal Guspan. Kancelárovi je ľúto, že Matovičova kampaň dostáva pod tlak zamestnancov, ktorí nie sú mediálnymi hviezdami. "Sú to ľudia, ktorí si za 500 eur mesačne čistého robia svoju prácu. Stojím si za tými ľuďmi, odkazujem im, aby sa nedali zlomiť a ospravedlňujem sa im za obvinenia pána Matoviča," odkázal. Podľa jeho slov opatrenia súvisiace s korešpondenciou sú v platnosti už roky a sú štandardným nástrojom na základe odporúčaní ministerstva vnútra. "Listy sa nečítajú, ale tie identifikované ako bezpečnostné riziko sa kontrolujú, ale len v nevyhnutnom rozsahu," uistil Guspan s tým, že jeho nariadenie o zaobchádzaní s korešpondenciou prišlo po nových odporúčaniach rezortu vnútra. Zdôraznil však, že sporné body týkajúce sa zadržiavania vulgárnych listov či pohľadníc a otvárania listov od anonymov a fyzických osôb, boli pozastavené až do zasadnutia poslaneckého grémia, ktoré bude vo štvrtok budúci týždeň. "Pozastavenie však neznamená, že sa bezpečnostné previerky nebudú robiť. Budú. Korešpondencia, ktorá je od fyzických osôb či anonymov a bude špecifikovaná ako možné riziko, bude umiestnená v objekte mimo parlamentu a poslanci, ktorí sú adresátmi, budú vyzvaní, aby si ju prišli prevziať osobne. Ale budú musieť strpieť bezpečnostné opatrenia, ktoré trvajú niekedy aj päť hodín," avizoval. Na otázku, ako mohli zamestnanci nečítať listy, keď v nich mali odhaľovať vulgarizmy, Guspan priznal, že tento jeho príkaz mal pomerne nešťastnú dikciu. "Mysleli sme tým pohľadnice, korešpondenčné lístky či texty na obálke. Listy sa ale nečítajú," zdôraznil. Guspan tiež odmietol, že by sa v parlamente dlhodobo zadržiavala pošta. "Išlo len o jednu vulgárnu pohľadnicu pre Igora Matoviča a jeden list pre Borisa Kollára (Sme rodia), ktorý mal vulgarizmus na obálke. Obe zásielky boli celý čas v podateľni," povedal. Kancelár zopakoval, že od jeho príkazu bolo skontrolovaných 789 zásielok, z ktorých bolo preverených 39, čo je 4,9 percenta. "To si myslím, že je zanedbateľný objem. Medzi tými 39 boli aj zásielky pre koaličných poslancov, je teda ťažké obviniť našich zamestnancov, že selektívne otvárajú poštu," dodal. Matovič v utorok na tlačovej konferencii vyhlásil, že Danko prikázal zamestnancom parlamentnej podateľne, aby otvárali listy adresované poslancom v prípade, že ich posiela anonym alebo fyzická osoba. Ak v liste nájdu vulgarizmy či dehonestujúci obsah, majú príkaz korešpondenciu poslancovi neodovzdať, tri mesiace archivovať a potom skartovať. Matovič novinárom poskytol rozhodnutie Guspana zo 7. apríla, ktoré obsahuje spomínané pokyny pre pracovníkov podateľne. Listy sa však mali otvárať aj mesiace predtým. Opozícia dala aktuálne Dankovi ultimátom. Ak do piatkového poludnia neodstúpi z funkcie, budú iniciovať mimoriadnu schôdzu s cieľom odvolať ho z postu šéfa parlamentu.


Analytici tvrdia, že správa ministerstva o stave lesov je nedostatočná

Správa poskytuje len vybrané a často sumárne ukazovatele.

BRATISLAVA. Správa o stave lesov alebo Zelená správa z dielne ministerstva pôdohospodárstva, ktorú v stredu schválila vláda, poskytuje len čiastočný pohľad na aktuálny stav v slovenskom lesnom hospodárstve. Vo vyhlásení to vo štvrtok konštatoval Inštitút environmentálnej politiky pri ministerstve životného prostredia. Správa podľa riaditeľa inštitútu Martina Haluša poskytuje len vybrané a často sumárne ukazovatele pre celé Slovensko. Zverejnené údaje tak neumožňujú poznať stav lesov na úrovni menších celkov, ich druhové a vekové zloženie, doterajšiu a plánovanú ťažbu, stav a zmenu stavu zásob dreva a podobne. Haluš ako príklad spomenul Bulharsko, kde sú na internete voľne dostupné povolenia na ťažbu dreva vrátane histórie ich zmien a s prepojením na mapu. „Pri viacerých citlivých oblastiach, ako je napríklad biomasa na energetické účely, nemáme prehľad, odkiaľ a aké drevo smeruje na spaľovanie,“ konštatoval. Nedostupnosť podkladových údajov potom podľa Haluša bráni ostatným orgánom štátnej správy pripravovať vlastné analýzy na prijímanie nových opatrení. V Inštitúte environmentálnej politiky by napríklad mohli pomocou takýchto a satelitných dát odhadnúť množstvo nelegálnej ťažby dreva. „Objektívna znalosť stavu čo najmenších lesných celkov pomôže k lepšiemu poznaniu a kontrole hospodárenia v lesoch. Zverejnením údajov by sa zároveň predišlo zbytočným nedorozumeniam a polemikám,“ uviedol Haluš. Zdôraznil pritom, že stav lesov na Slovensku nie je výhradnou záležitosťou jedného sektora, no ich ochrana je záujmom celého štátu. Preto je nevyhnutné, aby boli zverejnené všetky dostupné údaje v spracovateľnej podobe. Tie sa podľa neho získavajú pomocou verejných financií, napríklad v rámci vyhotovovania Programov starostlivosti o lesy, no disponuje nimi len Ministerstvo pôdohospodárstva a rozvoja vidieka SR a jemu podriadené organizácie. Zelená správa je zdrojom sumárnych informácií o slovenských lesoch, lesnom hospodárstve a odvetviach a činnostiach súvisiacich s drevom a lesmi. Sumarizuje rozlohu lesov, množstvo vyťaženého dreva či množstvo dreva použitého ako biomasa na energetické spracovanie. Hovorí tiež o počte zveri vrátane veľkých šeliem ako vlk či medveď.


Na D1 pri Triblavine do Bratislavy sa stala nehoda, úsek je neprejazdný

V Bratislave a na výjazde z nej sa stalo viacero dopravných nehôd.

BRATISLAVA. Na D1 v smere od Senca do Bratislavy sa v piatok krátko popoludní stala dopravná nehoda, úsek je momentálne neprejazdný. Informuje o tom Zelená vlna RTVS aj Stellacentrum. Vodiči by podľa Stellacentra mali použiť starú Seneckú cestu alebo obchádzku cez Pezinok. V Bratislave a na výjazde z nej sa stalo viacero dopravných nehôd, vodiči musia rátať so zdržaním. Zelená vlna RTVS informuje o tom, že nehoda je aj v Bratislave na Slovnaftskej vo Vlčom hrdle v smere von z mesta. Zdržanie je tam približne 20 minút. Dopravná nehoda sa stala aj na výjazde z Bratislavy po D1 v smere na Senec, kde sa podľa informácií Zelenej vlny RTVS zrazili tri autá, blokovaný je ľavý pruh.


Cséfalvayová: Vízia, že spojenectvo s Ruskom je cesta pre Slovensko, je nereálna

Ruská geopolitika sa podľa poslankyne zasekla v období studenej vojny.

BRATISLAVA. Rusko sa podľa poslankyne Národnej rady a podpredsedníčky Výboru pre európske záležitosti Kataríny Cséfalvayovej snaží o obnovenie postavenia, ktoré malo pred rozpadom komunistického bloku. Ako povedala v sobotu v rozhovore, v poslednom období nebol na Západe žiadny volebný proces, kde by nebolo cítiť ruský vplyv. „Začalo to holandským referendom o asociačnej dohode EÚ s Ukrajinou, pokračovalo voľbami v USA, kde sa ešte teraz nevedia z toho spamätať a pokračovalo to aj vo Francúzsku napríklad podporou extrémistky Le Penovej zo strany Ruska,“ pripomenula. Ruská geopolitika sa podľa Cséfalvayovej zasekla v období studenej vojny, potrebuje si nájsť nepriateľa a najmä odmieta akceptovať, že aj malé štáty by sa vedeli slobodne rozhodnúť o svojej budúcnosti. „Príkladov je veľa – protiprávna anexia Krymu, destabilizácia Ukrajiny, separatistické útvary na území Gruzínska a Moldavska, pokus o štátny prevrat v Čiernej Hore. Preto nepochybujem o tom, že Slovensko musí patriť do EÚ a jej jadra. Rusko sa nezastavilo ani pred väčšími krajinami o to jednoduchším sústom môže byť malý štát, ktorý by prišiel o svoje spojenecké väzby,“ vyhlásila poslankyňa. Cséfalvayová považuje za veľmi romantické a nereálne vízie, že spojenectvo s Ruskom je nejakou cestou pre Slovensko. „Rusko svojim spojencom doteraz vždy ponúkalo len lacné nerastné suroviny, a to tiež len do momentu, kým sa prvýkrát nerozhodli urobiť nejaký krok bez súhlasu Ruska,“ uviedla s tým, že o tom by vedeli rozprávať aj na Ukrajine i v Bielorusku. „Rusko považujem za dôležitého obchodného partnera, ale aj samotní Rusi musia urobiť oveľa viac pre normalizáciu vzťahov s EÚ a zbaviť sa veľmocenských ambícií z čias studenej vojny, nacionalistického geopolitického myslenia príznačného pre 19. storočie a vedenia rôznych hybridných konfliktov vo svojich záujmových sférach,“ povedala Katarína Cséfalvayová.


Trumpov bývalý stratég vypovedal pred kongresovým výborom

Výbor skúma kontakty Trumpovych ľudí s Rusmi počas predvolebnej kampane.

WASHINGTON. Bývalý hlavný stratég Bieleho domu a niekdajší šéf predvolebnej kampane Donalda Trumpa, Stephen Bannon, vypovedal v noci na stredu pred výborom americkej Snemovne reprezentantov na kontrolu tajných služieb. Ten skúma podozrenia, že Trumpov volebný štáb mal v čase kampane pred prezidentskými voľbami v USA kontakty s Ruskom. Vypočúvanie bolo neverejné. Denník The New York Times (NYT) okrem toho v utorok napísal, že Bannon dostal predvolanie na výsluch pred veľkou porotou, a to v rámci vyšetrovania údajného zasahovania Ruska do volieb v USA, ktoré vedie špeciálny prokurátor Robert Mueller. Veľkú porotu zloženú z občanov používajú vyšetrovacie orgány pri rozhodovaní, či je v konkrétnom prípade dostatok dôkazov pre prípadné obvinenie. Zostavenie poroty neznamená, že k obvineniu dôjde, umožňuje však vyšetrovateľovi požiadať o svedecké výpovede a získať dôležité dokumenty. Denník súčasne upozornil, že ide o prvý prípad, keď Mueller využil možnosť predvolať niekoho z okruhu Trumpových najbližších spolupracovníkov. Bannon, jeden z architektov volebného úspechu Donalda Trumpa, odstúpil minulý týždeň z vedenia ultrakonzervatívneho amerického spravodajského portálu Breitbart News. Odchod Bannona prišiel niekoľko dní po zverejnení nelichotivej knihy o prezidentovi USA s názvom Fire and Fury: Inside the Trump White House (Oheň a hnev: Vo vnútri Trumpovho Bieleho domu). V Knihe sa nachádzajú aj Bannonove ostro kritické výroky na adresu Trumpovho syna či spolupracovníkov. Prezidenta Trumpa obsah knihy nahneval a označil ju za "vymyslenú". Dodal, že "je plná klamstiev, prekrútených informácií a zdrojov, ktoré neexistujú". Bannon sa v nedeľu snažil udobriť si Trumpa a tvrdil, že výroky zverejnené v knihe o prezidentovom synovi, ktorého označil za vlastizradcu a zlého vlastenca, sa týkali bývalého šéfa Trumpovej predvolebnej kampane Paula Manaforta, nie Trumpa mladšieho. Predvolanie Bannona by podľa denníka The New York Times mohlo Muellerovi poslúžiť ako nástroj, pomocou ktorého si môže zaistiť Bannonovu úplnú spoluprácu pri vyšetrovaní. Minulý týždeň sa na verejnosť dostala informácia, že Mueller chce, aby sa súdny proces s bývalým riaditeľom Trumpovej predvolebnej kampane Paulom Manafortom a jeho spolupracovníkom Richardom Gatesom začal 14. mája. Obaja muži boli obvinení ešte vlani v októbri. Okrem iného sa im za vinu kladie aj konšpirácia proti USA. V reakcii na to Manafort podal na Muellera žalobu, v ktorej tvrdí, že prokurátor prekročil svoje právomoci a od súdu žiada, aby Muellerovi zakázal viesť vyšetrovanie mimo rámca jeho právomocí.


Hokejový zväz plánuje vybudovať v dvadsiatich obciach multifunkčné športoviská

Hodnotu zákazky odhadujú na viac ako šesť miliónov eur.

BRATISLAVA. Slovenský zväz ľadového hokeja (SZĽH) hľadá zhotoviteľa multifunkčných športových plôch (MŠP) využiteľných pre zimné športy. Vo vyhlásenej verejnej súťaži, o ktorej vo štvrtok vo svojom vestníku informuje Úrad pre verejné obstarávanie, ide o zabezpečenie 20 športovísk (2 - 3 pre každý kraj), a to vrátane technického zázemia. Celková hodnota zákazky je odhadovaná na 6.493.834 eur bez DPH. Zákazka je rozdelená na tri časti - výstavbu desiatich športovísk v Bratislavskom, Trnavskom, Nitrianskom a Trenčianskom kraji, ďalších desiatich v Žilinskom, Banskobystrickom, Košickom a Prešovskom kraji. Osobitne je určená zákazka na dodanie rolby a zariadenia na úpravu ľadu pre každú MŠP. "Uchádzač môže predložiť ponuku na ktorúkoľvek časť, na dve, ale aj na všetky časti predmetu zákazky. Každá časť sa bude vyhodnocovať osobitne, výsledkom môže byť preto podpísanie zmlúv s jedným, ale i dvoma, či tromi úspešnými uchádzačmi," ozrejmil SZĽH, ktorý chce rozdelením zákazky vytvoriť širší priestor pre čestnú hospodársku súťaž. Záujemcovia môžu predkladať svoje žiadosti do 18. novembra 2019. Multifunkčné plochy budú inštalované v 20 obciach so strediskovými základnými školami, budú nezastrešené a budú slúžiť pre zimné športy prevažne v zimnom období. V letnom období budú pokryté multifunkčným povrchom, na ktorom je možné prevádzkovať viacero športových hier. Budú preto využiteľné pre deti, mládež a športujúcu verejnosť počas celého roka. Obce, v ktorých sa má MŠP realizovať, musia preukázať pripravenosť územia a sietí pre dodanie a inštaláciu MŠP.


Ministerstvo chce pokračovať v schéme na návrat odborníkov zo zahraničia

Vlani sa v rámci podpornej schémy vrátilo celkovo 13 jednotlivcov.

BRATISLAVA. Ministerstvo školstva, vedy, výskumu a športu SR má záujem o pokračovanie schémy na návrat odborníkov zo zahraničia aj v budúcnosti. V súčasnosti rezort školstva pripravuje návrh jej nového pokračovania na obdobie rokov 2019 - 2023 s výhľadom do roku 2026, ktoré by mohlo byť po jeho schválení vládou SR uvedené do realizácie ešte v priebehu tohto roka. Vlani sa v rámci podpornej schémy vrátilo celkovo 13 jednotlivcov, z toho deväť expertov a štyria mladí odborníci. Vďaka tomu sa tak mohla posilniť odborná kapacita ministerstva financií, viacerých univerzít či Fyzikálneho ústavu Slovenskej akadémie vied. Podporené boli aj tri žiadosti o inštitucionálnu podporu, ktorá sa poskytuje na základe konkrétneho predloženého projektu danej inštitúcie. Podľa rezortu školstva išlo o najúspešnejší rok implementácie schémy nielen z hľadiska počtu vrátených jednotlivcov, ale aj podporených projektov inštitucionálnej podpory smerujúcich do akademického sektora. Na zabezpečenie schémy bol v spolupráci s rezortom financií vyčlenený v uplynulom roku jeden milión eur, z ktorého sa vyčerpalo 969.785 eur. "Štát takýmto spôsobom motivoval absolventov vysokých škôl v zahraničí či expertov, ktorí pôsobili v cudzine, aby sa vrátili späť na Slovensko. Jednotlivec mohol získať najviac 10.000 eur, ak išlo o mladého odborníka, 50.000 eur v prípade experta. Príspevky pre jednotlivcov sú na základe pravidiel schémy vyplácané v dvoch častiach, jedna pri obsadení pozície a druhá po jednom roku zotrvania na danej pozícii," uviedol rezort školstva. Podporná schéma na návrat odborníkov zo zahraničia bola po prvýkrát vyhlásená na obdobie rokov 2015 - 2018. Program je zameraný na návrat mladých odborníkov a expertov, ktorí môžu nájsť uplatnenie v rámci ponúknutých pozícií z verejného sektora, pričom pracovné pozície majú dlhodobý charakter. Ide o občanov SR, ktorí vyštudovali prestížnu zahraničnú univerzitu alebo dlhodobo pracujú na vedúcej pozícii v cudzine.


Dve oči za cenu jedného. Poisťovne zvyčajne preplácajú iba vyšetrenie jedného oka

Zdravotné poisťovne argumentujú, že oči sú jeden párový orgán.

BRATISLAVA. Dve oči za cenu jedného nie je reklamná kampaň nejakej očnej kliniky na Slovensku, ale realita, ktorej čelia oční lekári, ktorým zdravotné poisťovne pri preplácaní vyšetrenia dvoch očí vo väčšine prípadov preplácajú len jedno. Na problém upozornili viacerí oční lekári, ktorých oslovil denník SME. "Tento paradox sa dodnes nepodarilo vyriešiť," tvrdí Monika Ilavská z očného centra Medilux v Galante, ktorá je zároveň trnavskou krajskou odborníčkou na oftalmológiu. O zmenu sa podľa nej opakovane pokúšala Slovenská oftalmologická spoločnosť, ale "zatiaľ bez efektu". Toto podfinancovanie platieb za vyšetrenie očí môže mať nepriamo vplyv na kvalitu poskytovania zdravotnej starostlivosti. Ilavská vysvetľuje, že poisťovne platia iba za jedno oko napríklad pri vyšetrení oboch sietníc oftalmoskopom.  Oftalmoskop je špeciálny mikroskop na vyšetrenie očného pozadia, ktorým sa vyšetruje sietnica napríklad pri jej odlúpení. Dochádza k nemu najčastejšie pri úraze oka, pacientovi sa nenávratne zhoršuje zrak a môže dôjsť až k oslepnutiu. Podobne iba jedno oko hradia poisťovne pri skúšaní okuliarov. "Vždy sa vyšetrujú obe oči, ale vykázať sa dá len jedno," dodáva Ilavská.   "Časť výkonov je podhodnotená a platby od poisťovní nepokryjú ani náklady špeciálneho zdravotníckeho materiálu, nehovoriac o odpisoch za prístrojové vybavenie," súhlasí s lekárkou žilinský krajský odborník pre oftalmológiu Michal Štubňa. "Prakticky 70 percent výkonov je podhodnotených, ceny nie sú reálne a to je aj z veľkej časti príčina dlhov nemocníc," dopĺňa ho Andrej Černák, prednosta očnej kliniky Univerzitnej nemocnice v Bratislave. Zdravotné poisťovne sa pri obrane svojej politiky jedného oka odvolávajú na nariadenie vlády z roku 2004. "Diagnostické výkony v oftalmológii sa môžu vykazovať iba raz, aj keď sa vyšetrujú obidve oči, ak z opisu výkonov nevyplýva niečo iné,“ cituje z nariadenia Matej Štepiansky, hovorca zdravotnej poisťovne Dôvera. Táto zásada podľa neho vychádza zo skutočnosti, že "ide o vyšetrenie párového orgánu, ktorý sa musí hodnotiť komplexne v rámci jedného vyšetrenia". Toto pravidlo podľa neho platí napríklad aj pri ultrazvuku obličiek. Lekárom, ktorí vyšetrujú uši, však poisťovne preplácajú obidve. Hovorca Dôvery pripomína, že napriek tejto zásade existujú od roku 2013 výkony, pri ktorých poisťovne preplácajú vyšetrenie obidvoch očí. Trnavská krajská odborníčka vysvetľuje, že ide napríklad o biomikroskopické vyšetrenie predného segmentu oka na štrbinovej lampe či ultrazvukové vyšetrenie. Vyšetrenia obidvoch očí sa preplácajú  podľa revíznej lekárky Ivety Schererovej zo zdravotnej poisťovne Union aj pri meraní polomeru zakrívenia rohovky.  S argumentáciou zdravotných poisťovní súhlasí aj ministerstvo zdravotníctva. Jeho hovorkyňa Stanislava Luptáková napriek tomu hovorí, že rezort v súčasnosti pripravuje nový zoznam zdravotných výkonov preplácaných zo zdravotného poistenia. V zozname by podľa nej mali byť zohľadnené aj náklady na jednotlivé výkony, ktoré sú preplácané zo zdravotného poistenia.  - vyšetrenia na určenie ďalekozrakosti alebo krátkozrakosti - vyšetrenia ostrosti zraku - určenie slzivosti - aplikácia a výber kontaktných šošoviek vrátane kontroly - špeciálne pomôcky na videnie vrátane rôznych okuliarov - vyšetrenie strabizmu (škúlenia) - vyšetrenie farbocitu - vyšetrenie adaptácie na tmu - fotodokumentácia očného pozadia - biometria očí - sonografické vyšetrenie oka - odstránenie cudzích telies a ich zvyškov z očí            Tento text ste mohli čítať vďaka tomu, že platíte za obsah. Vážime si to.


Americká veľvyslankyňa v Mexiku rezignovala

V správe uviedla, že po viac ako 31 rokoch práce pre vládu je čas posunúť sa smerom k novým výzvam a dobrodružstvám.

MEXIKO. Americká veľvyslankyňa v Mexiku Roberta Jacobson rezignovala na svoju funkciu. V správe uviedla, že po viac ako 31 rokoch práce pre vládu "dospela k náročnému rozhodnutiu, že je čas posunúť sa smerom k novým výzvam a dobrodružstvám". Vo štvrtok takisto potvrdila, že rezignáciu už podala, pričom vstúpi do platnosti 5. mája. Diplomatické vzťahy medzi oboma krajinami sú počas vlády amerického prezidenta Donalda Trumpa napäté.


INZERCIAS polovičkou za polovičku - pobyt Dr.Klasik - 50% druhá osoba

S polovičkou za polovičku - pobyt Dr. Klasik - 50% druhá osoba, v pravých kúpeľoch Trenčianske Teplice za skvelú cenu. Mimoriadna akcia platí na najobľúbenejší pobyt Dr. Klasik a ubytovanie v kúpeľnom hoteli Krym alebo Pax.

Termín od 17.11. - 18.12.2016 a od 02.01. - 28.02.2017 Kedy ste si naposledy urobili romantický, či regeneračný týždeň? Ak ste na odpoveď strávili neviete spomenúť, evidentne to bolo až príliš dávno. Pobyt Dr. Klasik vám od 17. novembra 2016 „naordinuje“ pravý relax v prekrásnom prostredí Trenčianskych Teplíc teraz za mimoriadnu cenu. Vďaka špeciálnej akcii S polovičkou za polovičku zažijete pravé kúpeľné znovuzrodenie v nedávno zrekonštruovanom kúpeľnom hoteli Krym alebo Pax s ešte komfortnejším interiérom so skvelou zľavou až 50 percent pre druhú osobu! Kúpele Trenčianske Teplice a.s. patria k najstarším a najnavštevovanejším kúpeľom na Slovensku. Je to vďaka vynikajúcej prírodnej sírnej termálnej vode a romantickej polohe kúpeľov.  Liečebná starostlivosť v kúpeľoch Trenčianske Teplice a.s. má dlhoročnú tradíciu a je založená predovšetkým na využívaní prírodnej sírnej termálnej vody. Jednou z najväčších atrakcií kúpeľného mesta je aj jeho 18 hektárový kúpeľný park s Mostom slávy, či Kursalon. Priestory Kursalonu dôverne poznajú najmä návštevníci festivalu Hudobné leto či filmového festivala IFFTT. Pri zrekonštruovanom hoteli Pax sa nachádza najznámejšia historická pamiatka mesta, unikátna odpočiváreň Hammam, postavená v originálnom maurskom štýle. Z Trenčianskych Teplíc sa vrátite domov spokojní, revitalizovaní a oddýchnutí. Viac na www.kupele-teplice.sk


Daňovníci si tento rok nenechávajú podanie priznania na poslednú chvíľu

BRATISLAVA. I keď je v tomto roku na podanie daňového priznania o jeden deň viac, daňovníci sú oproti minulosti zodpovednejší a nenechávajú si podanie daňového priznania na poslednú chvíľu. Podľa štatistík Finančnej správy SR si do utorka splnilo svoju povinnosť o 12 percent daňovníkov viac ako v rovnakom termíne v predchádzajúcom roku. V štatistike nie sú zahrnuté doručené, ale zatiaľ nespracované daňového priznania a oznámenia o predĺžení lehoty, uviedla pre TASR hovorkyňa Finančného riaditeľstva Ivana Skokanová. Podľa hovorkyne Finančná správa eviduje k 26. marcu spracovaných takmer 270-tisíc daňových priznaní fyzických osôb (DPFO) typu A, 280-tisíc DPFO typu B, približne 91-tisíc daňových priznaní právnických osôb a viac ako 100-tisíc oznámení o predĺžení lehoty. "Keď porovnávame stav podaných daňových priznaní k dnešnému dňu so stavom v rovnaký deň v minulom roku, evidujeme o 12 % viac podaní," uviedla Skokanová. Počet daňových priznaní sa každoročne pohybuje okolo 1,2 milióna. Termín na podanie daňového priznania k dani z príjmu zákon stanovuje na posledný marcový deň, pokiaľ však tento termín padne na víkend, posúva sa termín podania na nasledujúci pracovný deň. Podnikatelia vrátane živnostníkov v tomto roku podávajú daňové priznanie výlučne elektronicky, a preto finančná správa v tejto súvislosti rozšírila úradné hodiny a posilnila aj call centrum. "V prípade dohody o elektronickom doručovaní odporúčame navštíviť daňový úrad okamžite, nakoľko najmä v Bratislave cítiť pre zvýšený nápor dlhšie čakacie doby," upozornila Skokanová. Podnikatelia, ktorí majú elektronický občiansky preukaz s čipom, sa môžu zaregistrovať a autorizovať na elektronickú komunikáciu bez potreby návštevy daňového úradu. "V prípade autorizácie pri dohode o elektronickom doručovaní trvá autorizácia v priemere 1 - 3 dni.


Sporné finále v hádzanej bolo proti pravidlám, komisia rozdala tresty

Výkon funkcie budú mať pozastavený rozhodcovia, delegát a supervízor.

BRATISLAVA. Už poznajú svoje tresty aj hlavní vinníci toho, že druhá séria rozstrelu zo značky 7 m hodu vo finále Slovenského pohára v hádzanej mužov 2018/2019 MŠK Považská Bystrica - Tatran Prešov sa neuskutočnila podľa pravidiel hádzanej. Disciplinárna komisia Slovenského zväzu hádzanej (DK SZH) sa na svojom zasadnutí v piatok 29. marca 2019 zaoberala aj týmto stretnutím, v ktorom pochybili rozhodcovia Boris Cipov - Zoran Klus, delegát Ján Beňo a supervízor Miloš Šubák. DK SZH na čele s predsedom Milanom Nedorostom za porušenie povinností delegáta, rozhodcu a supervízora v nepostupovaní v zmysle pravidiel hádzanej im udelila zákaz výkonu funkcie delegáta, rozhodcu, supervízora na obdobie 16 mesiacov s tým, že prvé štyri mesiace trestu uložila nepodmienečne a zvyšok výkonu disciplinárnej sankcie v trvaní 12 mesiacov sa podmienečne odkladá na skúšobnú dobu 12 mesiacov. Proti tomuto rozhodnutiu môžu podať odvolanie na DK SZH do 15 dní odo dňa jeho oznámenia. Ako je známe, Tatran Prešov, finálový súper Považanov, podal po rozhodujúcom stretnutí o domácu pohárovú trofej na turnaji Final 4 v Košiciach námietku k porušeniu pravidiel hádzanej. Športovo-technická komisia Slovenského zväzu hádzanej (ŠTK SZH) však ponechala v platnosti výsledok, keď po remíze 26:26 (12:15) v riadnom hracom čase zvíťazili hráči Považskej Bystrice 6:5 v rozstrele zo značky pokutového hodu. Prešov sa následne odvolal na výkonný výbor SZH. Dôvodom prešovskej námietky deň po zápase bola skutočnosť, že druhá časť ´sedmičkového´ rozstrelu vo finále 41. ročníka SP mužov sa neuskutočnila podľa pravidiel. Podľa nich po nerozhodnej prvej sérii nominujú tímy ďalších päť hráčov. Ďalej sa však pokračuje systémom rýchlej smrti. Rozhodujúcou preto mala byť v tomto konkrétnom prípade nie desiata, ale už siedma séria rozstrelu, v ktorej najprv sedmičku nepremenil považskobystrický krídelník Ivanicja a za Tatran následne skóroval Rábek na 5:4. Vinou delegovaných osôb sa v rozpore so súťažným poriadkom pokračovalo ďalej, čo v danom momente nikto z aktérov nevedel (teda aspoň na to neupozornil, pozn.).


Europarlament reagoval na vraždu novinárky Daphne Caruanovej Galiziovej.

BRUSEL. Európsky parlament vyjadril vážne obavy nad stavom práva na Malte, a to po vražde známej investigatívnej novinárky Daphne Caruanovej Galiziovej. Ostrovná krajina už oznámila, že dôkladne prepracuje zákony o nactiutŕhaní tak, aby boli novinári lepšie chránení. Informovala o tom v stredu tlačová agentúra DPA. Zákonodarcovia Európskeho parlamentu prijali drvivou väčšinou hlasov rezolúciu, podľa textu ktorej majú vážne obavy týkajúce sa "demokracie a základných práv vrátane slobody médií a nezávislosti polície i justície" na Malte - v najmenšom štáte Európskej únie. Tento krok EP si vynútila vražda 53-ročnej novinárky a ostrej kritičky maltskej vlády Caruanovej Galiziovej zo 16. októbra, ktorú zabila len niekoľko metrov od jej domu na Malte bomba nastražená v jej aute. Za rezolúciu hlasovalo 466 europoslancov, proti 49 a 167 sa zdržalo. Zákonodarcovia vyzvali Európsku komisiu, aby "nadviazala dialóg s maltskou vládou o fungovaní zákonnosti na Malte a zaručila rešpektovanie európskych hodnôt". V rezolúcii sa takisto uvádza, že "polícia na Malte nevyšetrila niekoľko vážnych obvinení z korupcie a z porušovania povinnosti zabraňovať praniu špinavých peňazí a dohliadať na banky", čo predstavuje "hrozbu pre vládu zákona". Malta sa stala členským štátom EÚ v roku 2004.


Spirit Airlines sa predbežne dohodli na kúpe 100 airbusov

Hodnota kontraktu by mohla predstavovať okolo 12 miliárd dolárov.

NEW YORK. Americké nízkonákladové aerolínie Spirit Airlines uzavreli predbežnú dohodu na kúpu 100 lietadiel od európskeho koncernu Airbus. Spirit Airlines v stredu večer oznámili, že s Airbusom podpísali memorandum o porozumení, teda predbežnú dohodu, ktorá sa týka nákupu modelov Airbus A319neo, A320neo a A321neo. Podľa katalógovej ceny by hodnota kontraktu predstavovala okolo 12 miliárd USD (10,78 miliardy eur). Aerolínie si však pri kúpe dokážu tradične vyrokovať výrazné zľavy. Airbus by mal lietadlá dodať do konca roka 2027. Spirit Airlines sa takisto dohodli na separátnej opcii na kúpu ďalších 50 lietadiel. Spirit Airlines so sídlom na juhu Floridy sú považované za ultra nízkonákladové aerolínie. Letka spoločnosti sa skladá výhradne z airbusov. "Táto nová objednávka predstavuje pre Spirit ďalší míľnik," uviedol šéf spoločnosti Ted Christie. Dodal, že nové lietadlá podporia expanziu aerolínií, ktorá rozširuje destinácie, do ktorých lieta. Transakcia je veľkou výhrou pre Airbus, keďže Washington zaviedol dovozné clá na niektoré lietadlá koncernu. Airbus však vyrába lietadlá A320 vo svojom závode v Alabame, takže na ne sa clá nevťahujú.


Ruskovu obhajobu platí Haščák, písal Kočner v Threeme

Haščák a Rusko

Haščák o zmenkách

Kočner písal Haščákovi

Haščák neodpovedal, či platí Ruskovho advokáta.

BRATISLAVA. Obhajcu bývalého riaditeľa televízie Markíza Pavla Ruska platí šéf finančnej skupiny Penta Jaroslav Haščák - naznačuje komunikácia medzi obžalovaným podnikateľom Marianom Kočnerom a jeho volavkou Alenou Zsuzsovou. Informáciu priniesol denník N.  Rusko je obžalovaný z objednávky vraždy svojej bývalej spoločníčky v Markíze Sylvie Volzovej a z falšovania zmeniek televízie. Pre Haščáka a Kočnera by mohol byť Rusko dôležitý, aby proti nim nesvedčil v prípadoch, ktoré sa ich týkajú. Haščák by mohol mať záujem, aby Rusko nesvedčil proti nemu v kauze Gorila. Rusko bol podľa údajného spisu SIS jedným z ministrov druhej vlády Mikuláša Dzurindu z SDKÚ, ktorých Haščák korumpoval. Kočnerovi zase môže záležať na tom, aby potvrdil jeho verziu v kauze zmenky. Haščák neodpovedal na otázku, či platí Ruskovi obhajcu. Bývalého šéfa Markízy polícia zadržala 23. októbra 2017. V sobotu 28. októbra Kočner Zsuzsovej napísal, že s Haščákom už prebral Ruskov prípad. "Pôjde domov. Čoskoro. Dnes poslúcha. A vieš kto to všetko zaplatí? Právnika, čapice, sudcov, prokurátora? Aby bol Pali ticho… No daj. Ja nie :) S Haščákom som to včera preberal v lietadle. Strašne som ho vystrašil. Ďakoval za moju predvídavosť, že som tam dal právnika…" napísal Kočner svojej volavke. Výrazom čapice označoval Kočner policajtov. Šéf Penty na otázku, či letel s Kočnerom v lietadle, či preberali Ruskov prípad a či mu platí obhajcu, neodpovedal. Odkázal na svoj marcový rozhovor, ktorý poskytol portálu aktuality.sk. Haščák len priznal, že sa s Kočnerom zrejme počas jesene 2017 rozprával o vyšetrovaní Pavla Ruska v kauze objednávky vraždy Volzovej. Ruskov právnik Para odmietol, že by ho platil Haščák. "Pán Haščák sa nikdy žiadnym spôsobom nepodieľal na financovaní obhajoby a nemal na to ani dôvod. Ja osobne pána Haščáka nepoznám a nikdy som sa s ním nestretol,” tvrdí.


Brazílski socialisti vystúpili z koalície, prezidenta vyzývajú na odstúpenie

Odchodom socialistov príde vládna koalícia o sedem senátorov a 35 poslancov.

RIO DE JANEIRO. Brazílska socialistická strana v sobotu vystúpila z vládnej koalície prezidenta Michela Temera a zároveň vyzvala na jeho rezignáciu. Strana svoje rozhodnutie oznámila krátko pred tým, ako Temer v televíznom vystúpení vyhlásil, že zo svojej funkcie nemieni rezignovať. Svoj úmysel zotrvať na svojom poste oznámil 76-ročný Temer aj vo štvrtok. Odchodom socialistov príde vládna koalícia o sedem senátorov a 35 poslancov, čo ešte viac skomplikuje jej zámer zreformovať dôchodkový systém a prijať nové zákony v oblasti pracovného práva. Temer čelí obvineniam z korupcie a marenia spravodlivosti. Podľa svedectva získaného dohodou s obžalobou prijal Temer v roku 2014, teda ešte pred tým, ako sa stal prezidentom, údajne úplatky vo výške 15 miliónov realov (štyri milióny eur). Mal ich dostať od brazílskej spoločnosti JBS, ktorá je podľa Wikipédie najväčším spracovateľom mäsa vo svete. Oficiálne obvinenia súvisia s tajne zhotovenou audionahrávkou, ktorá údajne zachytila Temera, ako schvaľuje platby bývalému poslancovi Eduardovi Cunhovi, svedkovi v korupčnom vyšetrovaní. Cunhu v marci odsúdili na 15 rokov väzenia za korupciu. Temer označil nahrávku za sfalšovanú a Najvýšší súd požiadal o zastavenie vyšetrovania.


Hossa sa v kanadskom bodovaní dotiahol na Pánika, lídrom je Anisimov

Slovenský útočník Richard Pánik je iba gól za najlepšími strelcami súťaže.

NEW YORK. Arťom Anisimov natiahol svoju šnúru s minimálne jedným kanadským bodom už na jedenásť stretnutí, dovedna ich pozbieral už sedemnásť (8+9) a stále figuruje na čele produktivity severoamerickej hokejovej NHL. Dvadsaťosemročný ruský útočník v službách Chicaga je s ôsmimi gólmi spoločne s Patrikom Lainem (Winnipeg) a Sidneym Crosbym (Pittsburgh) aj najlepším strelcom ligy. Medzi Slovákmi sa Marián Hossa s jedenástimi bodmi už dotiahol na krajana a spoluhráča Richarda Pánika, obaja útočníci Blackhawks sú v tretej desiatke produktivity celej súťaže.


Telo zavraždeného Kim Čong-nama je stále v Malajzii

Rodina dala krajine súhlas nato, aby rozhodla, ako s telom naloží.

KUALA LUMPUR. Telo Kim Čong-nama, zavraždeného nevlastného brata vodcu Severnej Kórey, sa stále nachádza v Malajzii. Informoval o tom v utorok malajzijský minister zdravotníctva Subramaniam Sathasivam, ktorý odmietol tvrdenia, že telesné pozostatky majú byť letecky prepravené do zahraničia. Rodina Kima, ktorého minulý mesiac zavraždili na letisku v Kuala Lumpure, dala Malajzii súhlas na to, aby rozhodla sama, čo urobí s telom. V malajzijských médiách sa objavili v pondelok vzájomne si protirečiace správy, podľa ktorých má byť Kimovo telo buď spopolnené a odoslané letecky do Pchjongjangu, alebo ho majú prepraviť do Macaa ako predpokladaného miesta pobytu jeho rodiny. Sathasivam však v utorok vyhlásil, že telo zostáva v jednej z márnic v Kuala Lumpure, keďže sa čaká na rokovania so Severnou Kóreu. K vražde Kim Čong-nama došlo 13. februára na letisku v Kuala Lumpure. Malajzijské orgány v tomto prípade obvinili dve vykonávateľky - Vietnamku a Indonézanku - a ako ďalšie podozrivé osoby identifikovali niekoľko Severokórejčanov. Polícia na základe vyšetrovania tvrdí, že ku Kimovi pristúpili dve ženy a do tváre mu vstrekli mimoriadne toxickú nervovoparalytickú bojovú látku VX, ktorú OSN klasifikuje ako zbraň hromadného ničenia.


Žampa je po prvom kole obrovského slalomu na štyridsiatom treťom mieste

Prvé kolo

Druhé kolo

Muži - obrovský slalom mužov - 1. kolo: AARE. Francúz Alexis Pinturault je po prvom kole lídrom piatkového obrovského slalomu mužov na majstrovstvách sveta v zjazdovom lyžovaní vo švédskom Aare. Lídrovi hodnotenia SP Marcelovi Hirscherovi z Rakúska patrí s odstupom 10 stotín sekundy druhé miesto, tretí je priebežne Nór Henrik Kristoffersen (+0,18 s).Slovenskému reprezentantovi Adamovi Žampovi patrí 43. priečka (+5,82), jeho mladší brat Andreas je na 44. stupienku (+6,05). Matej Falat obsadil 49. miesto (+6,85) a štvrtý Slovák Matej Prieložný svoju jazdu nedokončil. Na štartovej listine figurovalo spolu 98 jazdcov, v cieli z nich klasifikovali 73 lyžiarov. Prvé kolo odštartoval Kristoffersen, no bol to druhý Pinturault, ktorý v slnečnom počasí a pri teplote šesť stupňov Celzia zvládol svah najlepšie a zašiel najrýchlejší čas 1:09,97 min. Pred Nóra sa z ďalších adeptov na medaily dostal už len Marcel Hirscher. Obrák je môj jediný štart, nikdy sa na to nevykašlem, ale aj preto som pokračoval, aby mi to vydalo do šesťdesiatky a mohol som aspoň ísť druhé kolo. Budem v ňom mať číslo ako vo Svetovom pohári, vezmem to tak tréningovo. Dvadsaťdeväťročný Rakúšan išiel na trať s chorobou a svoj štart definitívne potvrdil len pár hodín pred začiatkom úvodného kola. Napriek zdravotným komplikáciám však zajazdil druhý najlepší čas a za lídrom zaostal len o desať stotín. Trať dostávala s každým ďalším pretekárom viac zabrať a v spodnej časti bola rozbitá. Z lyžiarov s vyššími číslami sa predrali výrazne dopredu len Nemec Alexander Schmid z 23. miesta na štarte na 7. miesto v cieli s mankom 0,92 s a hneď za ním sa umiestnil Švajčiar Marco Odermatt, ktorý odštartoval z 22. pozície. Slovenskému reprezentantovi Adamovi Žampovi so štartovým číslom 31 úvodné kolo vôbec nevyšlo, keď na druhom medzičase nabral vyše štvorsekundovú stratu, v cieli zaostal o 5,82 s a figuroval na 43. priečke. „Chcel som to až veľmi pustiť do spodnej roviny a v rozhodujúcej bráne, kde sa získava rýchlosť, som priľahol vnútornú lyžu a vedel som, že je to stratené. Išiel som však ďalej, aby som si vyskúšal spodok. Keď človek príliš chce a veľmi tlačí, tak to nejde. V mužskom lyžovaní sa však nedá jazdiť ináč ako naplno. Berie sa každá stotina a nie taká veľká chyba, akú som urobil," povedal Adam Žampa v cieľových priestoroch. Jeho brat Andreas (štartové číslo 39) urobil chybu v rovnakých miestach a zaradil sa hneď zaňho s mankom 6,05 s. „Trocha som prisadol vnútornú lyžu, musel som zastaviť, odpichnúť sa a ísť ďalej. Vrch a spodok som išiel dobre, stratil som asi 1,5 sekundy, keby som stratil približne sekundu aj tam, bol by som určite do tridsiatky. To sú MS, treba ísť naplno. 'Obrák' je môj jediný štart, nikdy sa na to nevykašlem, ale aj preto som pokračoval, aby mi to vydalo do šesťdesiatky a mohol som aspoň ísť druhé kolo. Budem v ňom mať číslo ako vo Svetovom pohári, vezmem to tak tréningovo." Ďalší Slovák Matej Falat bol na 49. mieste (+6,85 s) a rovnako ako na Žampovcov naňho čakalo 2. kolo (17.45) po odjazdení elitnej tridsiatky: "Trápi ma choroba, bol som slabý a ukázalo sa to, lebo trať bola dlhá a dosť rozbitá. Mal som naozaj dosť už asi v polovici. V kvalifikácii to dopadlo fajn, škoda tej choroby, dnes som to nemohol ukázať na sto percent." Matej Prieložný nedokončil 1. kolo. Druhé kolo má začiatok o 17.45 h.